text:
επίσης ότι ο κάτοχός του έχει δικαίωμα διαμονής στο έδαφος της Δημοκρατίας της Σερβίας για τη διάρκεια της δράσης χωρίς να απαιτούνται πρόσθετες διαδικασίες.
 2. Το έγγραφο διαπίστευσης, σε συνδυασμό με έγκυρο ταξιδιωτικό έγγραφο, παρέχει στο μέλος της ομάδας πρόσβαση στη Δημοκρατία της Σερβίας χωρίς να χρειάζεται θεώρηση ή προηγούμενη έγκριση.
 3. Το έγγραφο διαπίστευσης επιστρέφεται στον Οργανισμό μετά το πέρας της δράσης.
 4. Ο Οργανισμός, πριν από την έναρξη εφαρμογής της παρούσας συμφωνίας και σε κάθε τροποποίηση του υποδείγματός του, παρέχει στην αρμόδια αρχή της Δημοκρατίας της Σερβίας δείγμα του εγγράφου διαπίστευσης που αναφέρεται στην παράγραφο 1.
 Άρθρο 8
 Θεμελιώδη δικαιώματα
 1. Κατά την εκτέλεση των καθηκόντων τους και την άσκηση των εξουσιών τους, τα μέλη της ομάδας σέβονται πλήρως τα θεμελιώδη δικαιώματα και τις ελευθερίες, μεταξύ άλλων όσον αφορά την πρόσβαση στις διαδικασίες χορήγησης ασύλου, την ανθρώπινη αξιοπρέπεια, την απαγόρευση των βασανιστηρίων και της απάνθρωπης ή εξευτελιστικής μεταχείρισης, το δικαίωμα στην ελευθερία, την αρχή της μη επαναπροώθησης και την απαγόρευση των ομαδικών απελάσεων, τα δικαιώματα του παιδιού και το δικαίωμα στον σεβασμό της ιδιωτικής και οικογενειακής ζωής. Κατά την εκτέλεση των καθηκόντων τους και την άσκηση των εξουσιών τους, τα μέλη της ομάδας δεν κάνουν διακρίσεις εις βάρος ατόμων λόγω φύλου, φυλετικής ή εθνοτικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού. Τα μέτρα που επηρεάζουν τα θεμελιώδη δικαιώματα και τις ελευθερίες και τα οποία λαμβάνονται κατά την εκτέλεση των καθηκόντων τους και την άσκηση των εξουσιών τους είναι ανάλογα προς τους επιδιωκόμενους από αυτά τα μέτρα στόχους και σέβονται την ουσία αυτών των θεμελιωδών δικαιωμάτων και ελευθεριών.
 2. Κάθε μέρος χρησιμοποιεί υφιστάμενο μηχανισμό για τον χειρισμό καταγγελιών περί παραβίασης των θεμελιωδών δικαιωμάτων από το προσωπικό του κατά την εκτέλεση των επίσημων καθηκόντων του στο πλαίσιο κοινής επιχείρησης, ταχείας επέμβασης στα σύνορα ή επιχείρησης επιστροφής που διεξάγεται δυνάμει της παρούσας συμφωνίας.
 Άρθρο 9
 Επεξεργασία δεδομένων προσωπικού χαρακτήρα
 1. Η επεξεργασία δεδομένων προσωπικού χαρακτήρα πραγματοποιείται μόνον εφόσον είναι αναγκαία για την εφαρμογή της παρούσας συμφωνίας από τη Δημοκρατία της Σερβίας, τον Οργανισμό ή τα συμμετέχοντα κράτη μέλη.
 2. Η επεξεργασία δεδομένων προσωπικού χαρακτήρα από την αρμόδια αρχή της Δημοκρατίας της Σερβίας διέπεται από την εθνική της νομοθεσία.
 3. Η επεξεργασία δεδομένων προσωπικού χαρακτήρα για διοικητικούς σκοπούς από τον Οργανισμό και το συμμετέχον κράτος μέλος ή τα συμμετέχοντα κράτη μέλη, μεταξύ άλλων και στην περίπτωση διαβίβασης δεδομένων προσωπικού χαρακτήρα προς τη Δημοκρατία της Σερβίας, διέπεται από τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών, την οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, την απόφαση-πλαίσιο 2008/977/ΔΕΥ του Συμβουλίου, της 27ης Νοεμβρίου 2008, για την προστασία των δεδομένων προσωπικού χαρακτήρα που τυγχάνουν επεξεργασίας στο πλαίσιο της αστυνομικής και δικαστικής


text:
συνεργασίας σε ποινικές υποθέσεις, και τα μέτρα που έχει λάβει ο Οργανισμός για την εφαρμογή του κανονισμού (ΕΚ) αριθ. 45/2001, όπως προβλέπεται στο άρθρο 45 παράγραφος 2 του κανονισμού (ΕΕ) 2016/1624.
 4. Σε περίπτωση που η επεξεργασία προϋποθέτει τη διαβίβαση δεδομένων προσωπικού χαρακτήρα, τα κράτη μέλη και ο Οργανισμός υποδεικνύουν, κατά τον χρόνο της διαβίβασης δεδομένων προσωπικού χαρακτήρα προς την αρμόδια αρχή της Δημοκρατίας της Σερβίας, τυχόν περιορισμούς στην πρόσβαση ή στη χρήση, υπό γενικούς ή ειδικούς όρους, μεταξύ άλλων όσον αφορά τη διαβίβαση, τη διαγραφή ή την καταστροφή. Σε περίπτωση που η ανάγκη των περιορισμών αυτών καθίσταται πρόδηλη μετά τη διαβίβαση των δεδομένων προσωπικού χαρακτήρα, τα κράτη μέλη και ο Οργανισμός ενημερώνουν σχετικά την αρμόδια αρχή της Δημοκρατίας της Σερβίας.
 5. Τα δεδομένα προσωπικού χαρακτήρα που συλλέγονται και υποβάλλονται σε περαιτέρω επεξεργασία για διοικητικούς σκοπούς κατά τη διάρκεια της δράσης δύνανται να υποβληθούν σε επεξεργασία από τον Οργανισμό, τα συμμετέχοντα κράτη μέλη και την αρμόδια αρχή της Δημοκρατίας της Σερβίας σύμφωνα με την εφαρμοστέα νομοθεσία περί προστασίας δεδομένων.
 Για τους σκοπούς της εφαρμογής της παρούσας συμφωνίας, η αρμόδια αρχή της Δημοκρατίας της Σερβίας τηρεί αρχείο των δεδομένων προσωπικού χαρακτήρα που συλλέγονται και υποβάλλονται σε περαιτέρω επεξεργασία βάσει του παρόντος άρθρου. Τα δεδομένα που καλύπτονται από το εν λόγω αρχείο είναι τα εξής: ονοματεπώνυμο, ημερομηνία γέννησης, τόπος γέννησης, χώρα καταγωγής, αριθμός και είδος προσωπικών ή άλλων εγγράφων, τόπος και χρόνος επεξεργασίας των δεδομένων και λόγος συλλογής και επεξεργασίας των δεδομένων.
 Τα δεδομένα που περιλαμβάνονται στο εν λόγω αρχείο τηρούνται για τρία έτη από την ημερομηνία συλλογής.
 6. Ο Οργανισμός, τα συμμετέχοντα κράτη μέλη και η Δημοκρατία της Σερβίας συντάσσουν κοινή έκθεση σχετικά με την εφαρμογή των παραγράφων 1 έως 5 μετά το πέρας κάθε δράσης. Η εν λόγω έκθεση διαβιβάζεται στις αρμόδιες αρχές της Δημοκρατίας της Σερβίας, στον υπεύθυνο θεμελιωδών δικαιωμάτων και στον υπεύθυνο προστασίας δεδομένων του Οργανισμού. Ο υπεύθυνος θεμελιωδών δικαιωμάτων και ο υπεύθυνος προστασίας δεδομένων του Οργανισμού υποβάλλουν έκθεση στον εκτελεστικό διευθυντή του Οργανισμού.
 Άρθρο 10
 Διαφορές και ερμηνεία
 1. Κάθε ζήτημα που προκύπτει σε σχέση με την εφαρμογή της παρούσας συμφωνίας εξετάζεται από κοινού από τις αρμόδιες αρχές της Δημοκρατίας της Σερβίας και από εκπροσώπους του Οργανισμού.
 2. Ελλείψει τυχόν πρότερης διευθέτησης, οι διαφορές επί της ερμηνείας ή της εφαρμογής της παρούσας συμφωνίας διευθετούνται αποκλειστικά με διαπραγμάτευση μεταξύ των αρμόδιων αρχών της Δημοκρατίας της Σερβίας και της Ευρωπαϊκής Επιτροπής.
 3. Για τους σκοπούς των παραγράφων 1 και 2, ο Ευρωπαϊκός Οργανισμός Συνοριοφυλακής και Ακτοφυλακής και η Ευρωπαϊκή Επιτροπή βρίσκονται σε συνεχή επικοινωνία με το κράτος μέλος ή τα κράτη μέλη που συνορεύουν με την περιοχή των επιχειρήσεων.
 Άρθρο 11
 Σχέση με άλλες διεθνείς υποχρεώσεις
 Η παρούσα συμφωνία δεν θίγει τις υποχρεώσεις που υπέχουν η Δημοκρατία της Σερβίας ή η Ευρωπαϊκή Ένωση βάσει διεθνών συνθηκών και συμφωνιών σύμφωνα με τις γενικώς αποδεκτές αρχές του διεθνούς δικαίου και δεν θίγει επίσης την εφαρμογή τους.
 Άρθρο 12
 Αρμόδιες αρχές για την εφαρμογή της συμφωνίας
 1. Η αρμόδια αρχή για την εφαρμογή της παρούσας συμφωνίας στη Δημοκρατία της Σερβίας είναι το

type: legislation

jurisdiction: EU


text:
Υπουργείο Εσωτερικών.
 2. Για την Ευρωπαϊκή Ένωση, αρμόδια αρχή για την εφαρμογή της παρούσας συμφωνίας είναι ο Οργανισμός.
 Άρθρο 13
 Έναρξη ισχύος, διάρκεια, αναστολή και καταγγελία της συμφωνίας
 1. Η παρούσα συμφωνία εγκρίνεται από τα μέρη σύμφωνα με τις εσωτερικές νομικές διαδικασίες τους.
 2. Η παρούσα συμφωνία αρχίζει να ισχύει την πρώτη ημέρα του δεύτερου μήνα που έπεται της ημερομηνίας κατά την οποία τα μέρη έχουν κοινοποιήσει αμοιβαίως την ολοκλήρωση των εσωτερικών νομικών διαδικασιών που αναφέρονται στην παράγραφο 1.
 3. Η συμφωνία δύναται να καταγγελθεί ή να ανασταλεί με γραπτή συμφωνία μεταξύ των μερών ή μονομερώς από οποιοδήποτε μέρος. Στην τελευταία αυτή περίπτωση, το μέρος που επιθυμεί να την καταγγείλει ή να την αναστείλει, απευθύνει γραπτώς σχετική κοινοποίηση στο άλλο μέρος διά της διπλωματικής οδού.
 Η αναστολή παράγει αποτελέσματα δέκα (10) εργάσιμες ημέρες από την παραλαβή της κοινοποίησης.
 Η καταγγελία παράγει αποτελέσματα την πρώτη ημέρα του δεύτερου μήνα που έπεται του μήνα αποστολής της κοινοποίησης.
 4. Οι κοινοποιήσεις που γίνονται σύμφωνα με το παρόν άρθρο αποστέλλονται, στην περίπτωση της Ευρωπαϊκής Ένωσης, στη Γενική Γραμματεία του Συμβουλίου της Ευρωπαϊκής Ένωσης και, στην περίπτωση της Δημοκρατίας της Σερβίας, στο Υπουργείο Εξωτερικών της Δημοκρατίας της Σερβίας.
 (τόπος) .... (ημερομηνία) ......
 Συντάχθηκε σε δύο αντίτυπα, στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και σερβική γλώσσα. Όλα τα κείμενα είναι εξίσου αυθεντικά.
 ΚΟΙΝΗ ΔΗΛΩΣΗ ΣΧΕΤΙΚΑ ΜΕ ΤΟ ΑΡΘΡΟ 2 ΣΤΟΙΧΕΙΟ β)
 Τα συμβαλλόμενα μέρη λαμβάνουν υπόψη ότι ο Ευρωπαϊκός Οργανισμός Συνοριοφυλακής και Ακτοφυλακής θα παρέχει στήριξη στη Δημοκρατία της Σερβίας για τον αποτελεσματικό έλεγχο των συνόρων της με οποιαδήποτε χώρα που δεν είναι μέλος της Ευρωπαϊκής Ένωσης με άλλα μέσα εκτός των αποστολών των ομάδων της Ευρωπαϊκής Συνοριοφυλακής και Ακτοφυλακής που διαθέτουν εκτελεστικές αρμοδιότητες.
 Κοινή δήλωση σχετικά με το καθεστώς και την οριοθέτηση των εδαφών
 Το καθεστώς και η οριοθέτηση, δυνάμει του διεθνούς δικαίου, του εδάφους της Σερβίας και των εδαφών στα οποία εφαρμόζονται η Συνθήκη για την Ευρωπαϊκή Ένωση και η Συνθήκη για τη λειτουργία της Ευρωπαϊκής Ένωσης δεν επηρεάζονται ουδόλως από την παρούσα συμφωνία ή από οποιαδήποτε πράξη τελείται κατ’ εφαρμογήν της συμφωνίας από τα μέρη ή εξ ονόματός τους, συμπεριλαμβανομένης της κατάρτισης επιχειρησιακών σχεδίων ή της συμμετοχής σε διασυνοριακές επιχειρήσεις.
 ΚΟΙΝΗ ΔΗΛΩΣΗ ΟΣΟΝ ΑΦΟΡΑ ΤΗΝ ΙΣΛΑΝΔΙΑ, ΤΗ ΝΟΡΒΗΓΙΑ, ΤΗΝ ΕΛΒΕΤΙΑ ΚΑΙ ΤΟ ΛΙΧΤΕΝΣΤΑΪΝ
 Τα συμβαλλόμενα μέρη σημειώνουν τη στενή σχέση που υπάρχει μεταξύ της Ευρωπαϊκής Ένωσης και της Νορβηγίας, της Ισλανδίας, της Ελβετίας και του Λιχτενστάιν, ιδίως δυνάμει των συμφωνιών της 18ης Μαΐου 1999 και της 26ης Οκτωβρίου 2004 σχετικά με τη σύνδεση των εν λόγω χωρών με τη θέση σε ισχύ, την εφαρμογή και την ανάπτυξη του κεκτημένου του Σένγκεν.
 Υπό τις συνθήκες αυτές, είναι ευκταίο οι αρχές της Νορβηγίας, της Ισλανδίας, της Ελβετίας και του Λιχτενστάιν, αφενός, και της Δημοκρατίας της Σερβίας, αφετέρου, να συνάψουν, αμελλητί, διμερείς συμφωνίες με αντικείμενο δράσεις που εκτελούνται από τον Ευρωπαϊκό Οργανισμό Συνοριοφυλακής και Ακτοφυλακής στη Δημοκρατία της Σερβίας υπό όρους παρόμοιους με τους όρους της παρούσας συμφωνίας.


text:
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες, 17.8.2018
 COM(2018) 598 final
 2018/0308(NLE)
 Πρόταση
 ΑΠΟΦΑΣΗ ΤΟΥ ΣΥΜΒΟΥΛΙΟΥ
 για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης όσον αφορά τις τροποποιήσεις των παραρτημάτων της ευρωπαϊκής συμφωνίας διεθνών οδικών μεταφορών επικίνδυνων εμπορευμάτων (ADR) και των συνημμένων κανονισμών στην ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN) που εγκρίθηκαν από την ομάδα εργασίας «Μεταφορά επικίνδυνων εμπορευμάτων» – WP.15 και από τη διοικητική επιτροπή της ADN
 ΑΙΤΙΟΛΟΓΙΚΗ ΕΚΘΕΣΗ
 1.ΑΝΤΙΚΕIΜΕΝΟ ΤΗΣ ΠΡOΤΑΣΗΣ
 Αντικείμενο της προτεινόμενης απόφασης του Συμβουλίου είναι να καθοριστεί η θέση της Ευρωπαϊκής Ένωσης επί των τροποποιήσεων των παραρτημάτων της ευρωπαϊκής συμφωνίας διεθνών οδικών μεταφορών επικίνδυνων εμπορευμάτων (ADR) και των συνημμένων κανονισμών στην ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN), όπως θα εφαρμόζονται από την 1η Ιανουαρίου 2019, όσον αφορά την προβλεπόμενη λήξη της περιόδου αναστολής έως την οποία τα συμβαλλόμενα μέρη που είναι μέλη της ομάδας εργασίας «Μεταφορά επικίνδυνων εμπορευμάτων» (WP.15) και η διοικητική επιτροπή της ADN δύνανται να εγείρουν αντιρρήσεις ως προς τις προτεινόμενες τροποποιήσεις για την έκδοση του 2019.
 2.ΠΛΑΙΣΙΟ ΤΗΣ ΠΡΟΤΑΣΗΣ
 Τα ανωτέρω παραρτήματα και κανονισμοί, κοινώς γνωστά ως παραρτήματα της ADR και συνημμένοι κανονισμοί στην ADN, ρυθμίζουν τη διεθνή μεταφορά επικίνδυνων εμπορευμάτων οδικώς και μέσω εσωτερικών πλωτών οδών, αντιστοίχως, μεταξύ μελών της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) τα οποία είναι επίσης συμβαλλόμενα μέρη της ADR και της ADN.
 Η ανάπτυξη των οδικών και των εσωτερικών πλωτών μεταφορών επικίνδυνων εμπορευμάτων, τόσο εντός της Ένωσης όσο και μεταξύ της Ένωσης και γειτονικών χωρών, αποτελεί βασικό συστατικό στοιχείο της ευρωπαϊκής κοινής πολιτικής μεταφορών και διασφαλίζει την ορθή λειτουργία όλων των βιομηχανικών κλάδων που παράγουν ή χρησιμοποιούν τα εμπορεύματα που κατατάσσονται ως επικίνδυνα βάσει της ADR και της ADN. Κατά συνέπεια, η προσαρμογή των συμφωνιών αυτών στην τεχνική και επιστημονική πρόοδο είναι ουσιώδους σημασίας για τη δυνατότητα ανάπτυξης των μεταφορών και των συνδεδεμένων με αυτές βιομηχανικών κλάδων εντός της οικονομικής αλυσίδας. Οι τροποποιήσεις αποσκοπούν στην ευθυγράμμιση της ADR και της ADN με τους πρότυπους κανονισμούς των ΗΕ, περιλαμβάνουν δε και νέους ορισμούς, κριτήρια κατάταξης και αριθμούς UN, απαιτήσεις συσκευασίας/επισήμανσης, επικαιροποίηση των εφαρμοστέων προτύπων και τεχνικών διατάξεων, καθώς και συντακτικές διορθώσεις.
 Οι διεθνείς διατάξεις σχετικά με τη μεταφορά επικίνδυνων εμπορευμάτων καθορίζονται από διαφόρους διεθνείς οργανισμούς, όπως η ΟΕΕ/ΗΕ, ο Διακυβερνητικός Οργανισμός Διεθνών Σιδηροδρομικών Μεταφορών (OTIF) και διάφοροι ειδικευμένοι οργανισμοί των Ηνωμένων Εθνών. Επειδή οι κανόνες πρέπει να είναι συμβατοί μεταξύ τους, έχει διαμορφωθεί ένα σύνθετο διεθνές σύστημα συντονισμού και εναρμόνισης μεταξύ των οργανισμών που συμμετέχουν στις σχετικές εργασίες. Οι διατάξεις αναπροσαρμόζονται ανά διετία.
 2.1 Η ευρωπαϊκή συμφωνία διεθνών οδικών μεταφορών επικίνδυνων εμπορευμάτων (ADR)
 Σκοπός της ευρωπαϊκής συμφωνίας διεθνών οδικών μεταφορών επικίνδυνων εμπορευμάτων (ADR) είναι η ρύθμιση της διεθνούς οδικής μεταφοράς επικίνδυνων εμπορευμάτων μεταξύ των κρατών μελών της ΟΕΕ/ΗΕ και άλλων κρατών που εφαρμόζουν την ADR (συμβαλλόμενα μέρη της ADR). Η συμφωνία τέθηκε σε ισχύ στις 29 Ιανουαρίου 1968. Η Ευρωπαϊκή Ένωση δεν είναι συμβαλλόμενο μέρος της συμφωνίας, αν και όλα τα κράτη μέλη της είναι συμβαλλόμενα μέρη της εν λόγω συμφωνίας.
 2.2 Η ευρωπαϊκή συμφωνία


text:
διεθνών εσωτερικών πλωτών μεταφορών επικίνδυνων εμπορευμάτων (ADN)
 Σκοπός της ευρωπαϊκής συμφωνίας διεθνών εσωτερικών πλωτών μεταφορών επικίνδυνων εμπορευμάτων (ADN) είναι η ρύθμιση της διεθνούς μεταφοράς επικίνδυνων εμπορευμάτων μέσω εσωτερικών πλωτών οδών μεταξύ των κρατών μελών της ΟΕΕ/ΗΕ που εφαρμόζουν την ADN (συμβαλλόμενα μέρη της ADN). Η συμφωνία τέθηκε σε ισχύ στις 28 Φεβρουαρίου 2008. Η Ευρωπαϊκή Ένωση δεν είναι συμβαλλόμενο μέρος της συμφωνίας, αν και δώδεκα κράτη μέλη της είναι συμβαλλόμενα μέρη της εν λόγω συμφωνίας.
 2.3 Η ομάδα εργασίας «Μεταφορά επικίνδυνων εμπορευμάτων» (WP.15) και η διοικητική επιτροπή της ADN· εκδοθείσες αποφάσεις και παρακολούθηση
 Οι οργανισμοί που έχουν συσταθεί υπό την ΟΕΕ/ΗΕ για να αποφασίζουν σχετικά με τις τροποποιήσεις των ADR και ADN είναι η ομάδα εργασίας «Μεταφορά επικίνδυνων εμπορευμάτων» (WP.15) και η διοικητική επιτροπή της ADN και η επιτροπή ασφαλείας της ADN (WP.15/AC.2). Τα όργανα αυτά απαρτίζονται από τους αντιπροσώπους των κρατών μελών της ΟΕΕ/ΗΕ τα οποία εφαρμόζουν την ADR και την ADN. Κάθε συμβαλλόμενο μέρος της ADR και της ADN διαθέτει μία ψήφο.
 Σύμφωνα με το Κεφάλαιο VII — «Ψηφοφορία» του καταστατικού και του εσωτερικού κανονισμού της ομάδας εργασίας «Μεταφορά επικίνδυνων εμπορευμάτων» (WP.15), μόνον τα πλήρη μέλη διαθέτουν μία ψήφο στην ομάδα WP.15 και οι αποφάσεις αυτού του οργάνου λαμβάνονται κατά κύριο λόγο συναινετικά. Η ομάδα WP.15 ψηφίζει δι’ ανατάσεως των χεριών.
 Σύμφωνα με το άρθρο 17 παράγραφος 7 της ADN, κάθε συμβαλλόμενο μέρος που εκπροσωπείται στη σύνοδο της διοικητικής επιτροπής της ADN διαθέτει μία ψήφο.
 Στις τροποποιήσεις που εγκρίθηκαν κατά τη διετία 2016-2018 περιλαμβάνεται ευρεία σειρά προσαρμογών στην τεχνική και επιστημονική πρόοδο.
 Αξίζει να σημειωθεί ότι οι κανόνες κατάταξης των επικίνδυνων εμπορευμάτων αποσαφηνίστηκαν και στις δύο συμφωνίες όσον αφορά τα δείγματα ενεργειακών υλικών για σκοπούς δοκιμής (τμήμα 2.1.4.3), την κατάταξη ειδών στα είδη που περιέχουν επικίνδυνα εμπορεύματα, μη προδιαγραφόμενα αλλού (τμήμα 2.1.5), την κατάταξη διαβρωτικών ουσιών (τμήμα 2.2.8). Στον κατάλογο επικίνδυνων εμπορευμάτων προστέθηκαν αρκετές νέες καταχωρίσεις, από τον UN 3535 ΤΟΞΙΚΑ ΣΤΕΡΕΑ, ΕΥΦΛΕΚΤΑ, ΑΝΟΡΓΑΝΑ, ΜΗ ΠΡΟΔΙΑΓΡΑΦΟΜΕΝΑ ΑΛΛΟΥ έως τον 3548 ΑΝΤΙΚΕΙΜΕΝΑ ΠΟΥ ΠΕΡΙΕΧΟΥΝ ΔΙΑΦΟΡΑ ΕΠΙΚΙΝΔΥΝΑ ΕΜΠΟΡΕΥΜΑΤΑ ΜΗ ΠΡΟΔΙΑΓΡΑΦΟΜΕΝΑ ΑΛΛΟΥ. Εκπονήθηκαν νέες οδηγίες συσκευασίας, π.χ. μια οδηγία συσκευασίας P911 για ελαττωματικές στήλες και μπαταρίες (μπαταρίες μεταλλικού λιθίου, μπαταρίες ιόντων λιθίου όταν μεταφέρονται μεμονωμένα ή περιέχονται σε εξοπλισμό). Επιπλέον, οι υφιστάμενες διατάξεις συσκευασίας του κεφαλαίου 3.3, π.χ. η ειδική διάταξη 392 που εφαρμόζεται στη μεταφορά συστημάτων συγκράτησης αερίων καυσίμων που προορίζονται και είναι εγκεκριμένα προς τοποθέτηση σε μηχανοκίνητα οχήματα που περιέχουν αέριο τροποποιήθηκαν προκειμένου να αποτυπώνουν την εξέλιξη των ειδικών προτύπων και κανονισμών, στους οποίους περιλαμβάνονται ο κανονισμός (ΕΚ) αριθ. 79/2009 του Ευρωπαϊκού Κοινοβουλίου και του Συμβουλίου, της 14ης Ιανουαρίου 2009, σχετικά με την έγκριση τύπου υδρογονοκίνητων μηχανοκίνητων οχημάτων και την τροποποίηση της οδηγίας 2007/46/ΕΚ
 1
 , ο κανονισμός (ΕΕ) αριθ. 406/2010 της Επιτροπής, της 26ης Απριλίου 2010, για την εφαρμογή του κανονισμού (ΕΚ) αριθ. 79/2009 του Ευρωπαϊκού Κοινοβουλίου και του Συμβουλίου σχετικά με την έγκριση τύπου υδρογονοκίνητων μηχανοκίνητων οχημάτων
 2
 . Όσον αφορά τροποποιήσεις στην ADR ανάλογα με τον τρόπο μεταφοράς, εισήχθησαν νέοι κανόνες για τη στερέωση. Στην ADN προστίθεται η κατάταξη των ζωνών δεξαμενόπλοιων για τα οποία απαιτείται


text:
προστασία από εκρήξεις και η κατάταξη κατηγορίας εξοπλισμού, προκειμένου να προσαρμοστούν οι απαιτήσεις που ισχύουν για τα εν λόγω πλοία με τις ισχύουσες απαιτήσεις της οδηγίας 2014/34/ΕΕ
 3
 .
 Κατά την εκπόνηση των εν λόγω τροποποιήσεων ζητήθηκε η γνώμη ευρέος φάσματος εμπειρογνωμόνων του δημόσιου και του ιδιωτικού τομέα. Κατά τη διάρκεια της εκπόνησης των τροποποιήσεων, πραγματοποιήθηκαν οι ακόλουθες τεχνικές συνεδριάσεις:
 –στην υποεπιτροπή εμπειρογνωμόνων του Οικονομικού και Κοινωνικού Συμβουλίου (ECOSOC) των ΗΕ σχετικά με τις μεταφορές επικίνδυνων εμπορευμάτων (SCETDG) στην:
 (1)47η σύνοδό της στη Γενεύη, 22-26 Ιουνίου 2015,
 (2)48η σύνοδό της στη Γενεύη, 30 Νοεμβρίου - 9 Δεκεμβρίου 2015,
 (3)49η σύνοδό της στη Γενεύη, 27 Ιουνίου - 7 Ιουλίου 2016,
 (4)50ή σύνοδό της στη Γενεύη, 28 Νοεμβρίου - 6 Δεκεμβρίου 2016,
 –στην κοινή συνεδρίαση ΟΕΕ/ΗΕ – OTIF της επιτροπής εμπειρογνωμόνων του RID και της ομάδας εργασίας «Μεταφορά επικίνδυνων εμπορευμάτων» (WP.15/AC.1) στην:
 (1)φθινοπωρινή σύνοδό της το 2016 στη Γενεύη, 19-23 Σεπτεμβρίου 2016,
 (2)εαρινή σύνοδό της το 2017 στη Βέρνη, 13-17 Μαρτίου 2017,
 (3)φθινοπωρινή σύνοδό της το 2017 στη Γενεύη, 19-29 Σεπτεμβρίου 2017,
 (4)εαρινή σύνοδό της στη Βέρνη, 12-16 Μαρτίου 2018,
 –για την ADR στην ομάδα εργασίας «Μεταφορά επικίνδυνων εμπορευμάτων – WP.15» στην:
 (1)101η σύνοδό της στη Γενεύη, 8-10 Νοεμβρίου 2016,
 (2)102η σύνοδό της στη Γενεύη, 8-12 Μαΐου 2017,
 (3)103η σύνοδό της στη Γενεύη, 6-10 Νοεμβρίου 2017,
 (4)104η σύνοδό της στη Γενεύη, 15-17 Μαΐου 2018,
 –για την ADN, η επιτροπή ασφαλείας της ADN (WP.15/AC.2) στην:
 (1)29η σύνοδό της στη Γενεύη, 22-26 Αυγούστου 2016,
 (2)30ή σύνοδό της στη Γενεύη, 23-27 Ιανουαρίου 2017,
 (3)31η σύνοδό της στη Γενεύη, 28-31 Αυγούστου 2017,
 (4)32η σύνοδό της στη Γενεύη, 22-26 Ιανουαρίου 2018,
 –η διοικητική επιτροπή της ADN, στην:
 (1)εικοστή σύνοδό της στη Γενεύη, 26 Ιανουαρίου 2018.
 Στις συνεδριάσεις αυτές, οι επιτροπές εμπειρογνωμόνων ανέλυσαν και επεξεργάστηκαν τις επιμέρους προτάσεις τροποποιήσεων. Στις περισσότερες περιπτώσεις, η συνιστώμενη δράση συμφωνήθηκε ομόφωνα. Οι εμπειρογνώμονες συνέστησαν κατά πλειοψηφία ορισμένες προτάσεις.
 Για την ADR, η ομάδα εργασίας «Μεταφορά επικίνδυνων εμπορευμάτων – WP.15» έλαβε την απόφαση σχετικά με αυτές τις προτάσεις σε καθεμία από τις προαναφερθείσες συνόδους. Για την ADN, η διοικητική επιτροπή αποφάσισε σχετικά με τις τροποποιήσεις στην εικοστή σύνοδό της στη Γενεύη, στις 26 Ιανουαρίου 2018.
 Σύμφωνα με το άρθρο 14 της ADR, μετά τη σχετική απόφαση από την ομάδα εργασίας «Μεταφορά επικίνδυνων εμπορευμάτων – WP.15», οποιαδήποτε προτεινόμενη τροποποίηση των παραρτημάτων της ADR θεωρείται αποδεκτή εκτός εάν, εντός τριών μηνών από την ημερομηνία κατά την οποία ο Γενικός Γραμματέας του Οργανισμού Ηνωμένων Εθνών τη διαβιβάσει, τουλάχιστον το ένα τρίτο των συμβαλλόμενων μερών ή πέντε εξ αυτών, αν το ένα τρίτο υπερβαίνει αυτόν τον αριθμό, κοινοποιήσουν εγγράφως στον Γενικό Γραμματέα την αντίρρησή τους για την προτεινόμενη τροποποίηση.
 Σύμφωνα με το άρθρο 20 της ADN, μετά τη σχετική απόφαση από τη διοικητική επιτροπή της ADN, οι τροποποιήσεις θεωρούνται αποδεκτές εκτός εάν, εντός τριών μηνών από την ημερομηνία κατά την οποία ο Γενικός Γραμματέας του Οργανισμού Ηνωμένων Εθνών τις διαβιβάσει, τουλάχιστον το ένα τρίτο των συμβαλλόμενων μερών ή πέντε εξ αυτών, αν το ένα τρίτο υπερβαίνει αυτόν τον αριθμό, κοινοποιήσουν εγγράφως στον Γενικό Γραμματέα την αντίρρησή τους


text:
για την προτεινόμενη τροποποίηση.
 Οι τροποποιήσεις που έχουν εγκριθεί από την ομάδα WP.15, ως έχουν στα έγγραφα που περιέχονται στο παράρτημα της παρούσας πρότασης, εστάλησαν στον Γενικό Γραμματέα των Ηνωμένων Εθνών ώστε να κοινοποιηθούν στα συμβαλλόμενα μέρη της ADR την 1η Ιουλίου 2018 προς αποδοχή, σύμφωνα με τη διαδικασία που προβλέπεται στο άρθρο 14 της ADR, και είναι διαθέσιμες στο διαδίκτυο
 4
 .
 Οι τροποποιήσεις που έχουν εγκριθεί από τη διοικητική επιτροπή της ADN, ως έχουν στα έγγραφα που περιέχονται στο παράρτημα της παρούσας πρότασης, κοινοποιήθηκαν από τον Γενικό Γραμματέα των Ηνωμένων Εθνών στα συμβαλλόμενα μέρη της ADN την 1η Ιουλίου 2018 προς αποδοχή, σύμφωνα με τη διαδικασία που προβλέπεται στο άρθρο 20 της ADN, και είναι διαθέσιμες στο διαδίκτυο
 5
 .
 Έως την 1η Οκτωβρίου 2018, ο Γενικός Γραμματέας των Ηνωμένων Εθνών, υπό την ιδιότητά του ως θεματοφύλακα, μπορεί να παραλαμβάνει αντιρρήσεις για τις τροποποιήσεις των ADR και ADN, όπως αυτές εγκρίθηκαν στις συνεδριάσεις που αναφέρονται στο σημείο 2.3 ανωτέρω.
 Εφόσον δεν προβληθεί επαρκής αριθμός αντιρρήσεων από τα συμβαλλόμενα μέρη, οι τροποποιήσεις τις οποίες αφορά η παρούσα πρόταση αναμένεται να τεθούν σε ισχύ την 1η Ιανουαρίου 2019 και να καταστούν δεσμευτικές.
 3. ΘΕΣΗ ΠΟΥ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ
 3.1 Ιστορικό
 Η Ευρωπαϊκή Ένωση δεν είναι συμβαλλόμενο μέρος της ADR και της ADN. Ωστόσο, η μη συμμετοχή της Ευρωπαϊκής Ένωσης σε διεθνή συμφωνία δεν την εμποδίζει να ασκεί την αρμοδιότητά της και να καθορίζει, μέσω των θεσμικών οργάνων της, τη θέση που πρέπει να λαμβάνεται εξ ονόματός της ενώπιον του οργάνου που έχει συσταθεί με την εν λόγω συμφωνία, ιδίως μέσω των μετεχόντων στη συμφωνία κρατών μελών που ενεργούν από κοινού προς το συμφέρον της Ένωσης [βλ. Γερμανία κατά Συμβουλίου, υπόθεση C-399/12 («Διεθνές Γραφείο Αμπέλου και Οίνου»), σκέψη 52 και την εκεί παρατιθέμενη νομολογία].
 Προς το παρόν υπάρχουν 50 συμβαλλόμενα μέρη της ADR, όλα δε τα κράτη μέλη της ΕΕ είναι συμβαλλόμενα μέρη της εν λόγω συμφωνίας. Υπάρχουν 17 συμβαλλόμενα μέρη της ADN και 12 κράτη μέλη της ΕΕ είναι συμβαλλόμενα μέρη της εν λόγω συμφωνίας.
 Από την 1η Ιανουαρίου 1997, η Ευρωπαϊκή Ένωση εφαρμόζει τις διατάξεις της ADR στις οδικές μεταφορές επικίνδυνων εμπορευμάτων στο έδαφος της ΕΕ, αρχικά σύμφωνα με την οδηγία 94/55/ΕΚ του Συμβουλίου, της 21ης Νοεμβρίου 1994, για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων
 6
 . Το 2008 η οδηγία 94/55/ΕΚ αντικαταστάθηκε από την οδηγία 2008/68/ΕΚ, η οποία στηρίζεται στις αρχές της προγενέστερης οδηγίας. Από την 1η Ιανουαρίου 2009, η Ευρωπαϊκή Ένωση εφαρμόζει τις διατάξεις της ADN στις εσωτερικές πλωτές μεταφορές επικίνδυνων εμπορευμάτων.
 Το άρθρο 4 της οδηγίας 2008/68/ΕΚ, που αφορά τρίτες χώρες, ορίζει ότι «οι μεταφορές επικίνδυνων εμπορευμάτων μεταξύ κρατών μελών και τρίτων χωρών επιτρέπονται, εφόσον πληρούνται οι απαιτήσεις των ADR, RID ή ADN, εκτός αν ορίζεται διαφορετικά στα παραρτήματα».
 Επιπλέον, οι προαναφερόμενες τροποποιήσεις, εφόσον καταστούν δεσμευτικές, θα έχουν επίπτωση στην εφαρμογή της οδηγίας 2008/68/ΕΚ, λαμβανομένου υπόψη του άρθρου 8 αυτής. Σύμφωνα με την εν λόγω διάταξη, η Επιτροπή εξουσιοδοτείται να προσαρμόζει το παράρτημα I


text:
τμήμα I.1 και το παράρτημα III τμήμα III.1 της οδηγίας 2008/68/ΕΚ στην επιστημονική και τεχνική πρόοδο, «προκειμένου ιδίως να ληφθούν υπόψη οι τροποποιήσεις των ADR, RID και ADN».
 3.2 Θέση της ΕΕ
 Στο παράρτημα της παρούσας πρότασης περιλαμβάνεται αναλυτικός κατάλογος των προτεινόμενων τροποποιήσεων, όπου διευκρινίζεται ότι μπορεί να γίνουν δεκτές από την Ένωση. Οι προτεινόμενες τροποποιήσεις κρίνονται κατάλληλες για την ασφαλή μεταφορά επικίνδυνων εμπορευμάτων με οικονομικά αποδοτικό τρόπο, λαμβανομένης υπόψη της τεχνολογικής προόδου και, επομένως, μπορούν να υποστηριχθούν. Οι προτεινόμενες τροποποιήσεις συμβάλλουν στην ασφαλή και προστατευμένη μεταφορά επικίνδυνων εμπορευμάτων, με στόχο την εξάλειψη των εγγενών κινδύνων των εμπορευμάτων αυτών.
 4. ΝΟΜΙΚΗ ΒΑΣΗ
 4.1 Διαδικαστική νομική βάση
 4.1.1 Αρχές
 Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
 Το άρθρο 218 παράγραφος 9 της ΣΛΕΕ εφαρμόζεται ανεξαρτήτως εάν η Ένωση είναι μέλος του οργάνου ή συμβαλλόμενο μέρος στη σχετική συμφωνία
 7
 .
 Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
 8
 .
 4.1.2 Εφαρμογή στην προκειμένη περίπτωση
 Η WP.15 είναι όργανο που έχει συσταθεί με συμφωνία, και συγκεκριμένα την ευρωπαϊκή συμφωνία διεθνών οδικών μεταφορών επικίνδυνων εμπορευμάτων (ADR).
 Η διοικητική επιτροπή της ADN είναι όργανο που έχει συσταθεί με συμφωνία, και συγκεκριμένα την ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADΝ).
 Οι πράξεις τις οποίες ενέκρινε η WP.15 και η διοικητική επιτροπή της ADN είναι πράξεις που παράγουν έννομα αποτελέσματα. Υπό τις προϋποθέσεις που περιγράφονται ανωτέρω, οι εγκριθείσες πράξεις θα είναι δεσμευτικές βάσει του διεθνούς δικαίου σύμφωνα με το άρθρο 14 της ADR και του άρθρου 20 της ADN, και μπορούν να επηρεάσουν καθοριστικά το περιεχόμενο της νομοθεσίας της ΕΕ, και συγκεκριμένα την οδηγία 2008/68/ΕΚ. Αυτό οφείλεται στο γεγονός ότι το άρθρο 4 της οδηγίας 2008/68/ΕΚ, το οποίο αφορά τις τρίτες χώρες, προβλέπει ότι «οι μεταφορές επικίνδυνων εμπορευμάτων μεταξύ κρατών μελών και τρίτων χωρών επιτρέπονται, εφόσον πληρούνται οι απαιτήσεις των ADR, RID ή ADN, εκτός αν ορίζεται διαφορετικά στα παραρτήματα». Επιπλέον, οι πράξεις θα έχουν επίπτωση στην εφαρμογή της οδηγίας 2008/68/ΕΚ, λαμβανομένου υπόψη του άρθρου 8 αυτής. Σύμφωνα με την εν λόγω διάταξη, η Επιτροπή εξουσιοδοτείται να προσαρμόζει το παράρτημα I τμήμα I.1 και το παράρτημα III τμήμα III.1 της οδηγίας 2008/68/ΕΚ στην επιστημονική και τεχνική πρόοδο, «προκειμένου ιδίως να ληφθούν υπόψη οι τροποποιήσεις των ADR, RID και ADN».
 Οι προβλεπόμενες πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας.
 Συνεπώς, η διαδικαστική νομική βάση της προτεινόμενης απόφασης είναι το άρθρο 218 παράγραφος 9 της ΣΛΕΕ.
 4.2 Ουσιαστική νομική βάση


text:
4.2.1 Αρχές
 Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
 4.2.2 Εφαρμογή στην προκειμένη περίπτωση
 Ο κύριος στόχος και το περιεχόμενο της απόφασης αφορούν τις οδικές και τις εσωτερικές πλωτές μεταφορές επικίνδυνων εμπορευμάτων. Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 91 της ΣΛΕΕ.
 4.3 Συμπέρασμα
 Το άρθρο 91 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ, θα πρέπει να αποτελέσουν τη νομική βάση της προτεινόμενης απόφασης του Συμβουλίου.
 5. ΔΗΜΟΣΙΕΥΣΗ ΤΗΣ ΠΡΟΒΛΕΠΟΜΕΝΗΣ ΠΡΑΞΗΣ
 Για λόγους διαφάνειας και ορθής αναφοράς, αναφορά στις αποφάσεις της ομάδας εργασίας «Μεταφορά επικίνδυνων εμπορευμάτων» (WP.15) και της επιτροπής ασφαλείας της ADN δημοσιεύεται στην Επίσημη Εφημερίδα της Ευρωπαϊκής Ένωσης, με αναφορά της έναρξης ισχύος τους.
 2018/0308 (NLE)
 Πρόταση
 ΑΠΟΦΑΣΗ ΤΟΥ ΣΥΜΒΟΥΛΙΟΥ
 για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης όσον αφορά τις τροποποιήσεις των παραρτημάτων της ευρωπαϊκής συμφωνίας διεθνών οδικών μεταφορών επικίνδυνων εμπορευμάτων (ADR) και των συνημμένων κανονισμών στην ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN) που εγκρίθηκαν από την ομάδα εργασίας «Μεταφορά επικίνδυνων εμπορευμάτων» – WP.15 και από τη διοικητική επιτροπή της ADN
 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
 Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, σε συνδυασμό με το άρθρο 218 παράγραφος 9,
 Έχοντας υπόψη την πρόταση της Ευρωπαϊκής Επιτροπής,
 Εκτιμώντας τα ακόλουθα:
 (1)Η ευρωπαϊκή συμφωνία διεθνών οδικών μεταφορών επικίνδυνων εμπορευμάτων («ADR») τέθηκε σε ισχύ στις 29 Ιανουαρίου 1968. Η ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων («ADN») τέθηκε σε ισχύ στις 29 Φεβρουαρίου 2008.
 (2)Δυνάμει του άρθρου 14 της ADR, κάθε συμβαλλόμενο μέρος δύναται να προτείνει μία ή περισσότερες τροποποιήσεις των παραρτημάτων της εν λόγω συμφωνίας και, συνεπώς, η ομάδα εργασίας «Μεταφορά επικίνδυνων εμπορευμάτων» – WP.15 δύναται να εγκρίνει τροποποιήσεις των παραρτημάτων της ADR. Δυνάμει του άρθρου 20 της ADN, η επιτροπή ασφαλείας και η διοικητική επιτροπή δύνανται να εγκρίνουν τροποποιήσεις των συνημμένων κανονισμών στην ADN.
 (3)Οι τροποποιήσεις που εγκρίθηκαν κατά τη διετία 2016-2018 από την WP.15 και τη διοικητική επιτροπή της ADN σχετικά με τις οδικές και τις εσωτερικές πλωτές μεταφορές επικίνδυνων εμπορευμάτων κοινοποιήθηκαν στα συμβαλλόμενα μέρη της ADR και της ADN την 1η Ιουλίου 2018.
 (4)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης όσον αφορά τις εν λόγω τροποποιήσεις των ADR και ADN, διότι οι εν λόγω πράξεις θα μπορούν να επηρεάσουν καθοριστικά το περιεχόμενο της ενωσιακής νομοθεσίας, και συγκεκριμένα της οδηγίας 2008/68/ΕΚ του Ευρωπαϊκού Κοινοβουλίου και


text:
του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων
 9
 . Η εν λόγω οδηγία καθορίζει απαιτήσεις για τις οδικές, σιδηροδρομικές και εσωτερικές πλωτές μεταφορές επικίνδυνων εμπορευμάτων εντός ή μεταξύ των κρατών μελών, παραπέμποντας στην ADR και στην ADN. Για τον λόγο αυτόν, το άρθρο 4 της εν λόγω οδηγίας ορίζει ότι «οι μεταφορές επικίνδυνων εμπορευμάτων μεταξύ κρατών μελών και τρίτων χωρών επιτρέπονται, εφόσον πληρούνται οι απαιτήσεις των ADR, RID ή ADN, εκτός αν ορίζεται διαφορετικά στα παραρτήματα». Επιπλέον, βάσει του άρθρου 8 της οδηγίας, η Επιτροπή εξουσιοδοτείται να προσαρμόζει το παράρτημα I τμήμα I.1 και το παράρτημα III τμήμα III.1 της οδηγίας 2008/68/ΕΚ στην επιστημονική και τεχνική πρόοδο, «προκειμένου ιδίως να ληφθούν υπόψη οι τροποποιήσεις των ADR, RID και ADN».
 (5)Η Ένωση δεν αποτελεί συμβαλλόμενο μέρος της ADR ή της ADN. Το γεγονός αυτό, ωστόσο, δεν την εμποδίζει να ασκεί την αρμοδιότητά της και να καθορίζει, μέσω των θεσμικών οργάνων της, τη θέση που πρέπει να λαμβάνεται εξ ονόματός της ενώπιον του οργάνου που έχει συσταθεί με την εν λόγω συμφωνία, ιδίως μέσω των μετεχόντων στη συμφωνία κρατών μελών που ενεργούν από κοινού προς το συμφέρον της Ένωσης.
 (6)Όλα τα κράτη μέλη είναι συμβαλλόμενα μέρη της ADR και την εφαρμόζουν, ενώ 12 κράτη μέλη της ΕΕ είναι συμβαλλόμενα μέρη της ADN και την εφαρμόζουν.
 (7)Οι εγκριθείσες τροποποιήσεις, όπως αναφέρεται ανωτέρω, αφορούν τεχνικά πρότυπα ή ενιαίες τεχνικές προδιαγραφές, και αποβλέπουν στην εξασφάλιση ασφαλών και αποτελεσματικών μεταφορών επικίνδυνων εμπορευμάτων, λαμβανομένων ταυτόχρονα υπόψη της επιστημονικής και της τεχνικής προόδου στον συγκεκριμένο τομέα και της ανάπτυξης νέων ουσιών και ειδών που ενέχουν κινδύνους κατά τη μεταφορά τους. Η ανάπτυξη των οδικών και εσωτερικών πλωτών μεταφορών επικίνδυνων εμπορευμάτων, τόσο εντός της Ένωσης όσο και μεταξύ της Ένωσης και γειτονικών της χωρών, αποτελεί βασικό συστατικό στοιχείο της κοινής πολιτικής μεταφορών και διασφαλίζει την ορθή λειτουργία όλων των βιομηχανικών κλάδων που παράγουν ή χρησιμοποιούν τα εμπορεύματα που κατατάσσονται ως επικίνδυνα βάσει της ADR και της ADN.
 (8)Όλες οι προτεινόμενες τροποποιήσεις είναι αιτιολογημένες και επωφελείς και, ως εκ τούτου, θα πρέπει να υποστηριχθούν από την Ένωση.
 (9) Η θέση της Ένωσης πρόκειται να εκφρασθεί από τα κράτη μέλη της Ένωσης που είναι συμβαλλόμενα μέρη της ADR και της ADN, ενεργώντας από κοινού,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Η θέση που πρέπει να υιοθετηθεί εξ ονόματος της Ευρωπαϊκής Ένωσης όσον αφορά τις τροποποιήσεις που ενέκρινε η ομάδα εργασίας «Μεταφορά επικίνδυνων εμπορευμάτων — WP.15» και η διοικητική επιτροπή της ADN στα παραρτήματα της ADR και στους συνημμένους κανονισμούς στην ADN, αντίστοιχα, όπως αναφέρεται στο παράρτημα της παρούσας απόφασης, καθορίζεται στο παρόν παράρτημα.
 Ελάσσονος σημασίας αλλαγές της εν λόγω θέσης επιτρέπεται να συμφωνηθούν χωρίς περαιτέρω απόφαση του Συμβουλίου, σύμφωνα με το άρθρο 2.
 Άρθρο 2
 Η θέση της Ένωσης εκφράζεται από τα κράτη μέλη τα οποία είναι συμβαλλόμενα μέρη της ADR και της ADN, ενεργώντας από κοινού προς το συμφέρον της Ένωσης.
 Άρθρο 3
 Αναφορά στις αποφάσεις της ομάδας εργασίας «Μεταφορά επικίνδυνων εμπορευμάτων» (WP.15) και της επιτροπής ασφαλείας της ADN δημοσιεύεται στην Επίσημη Εφημερίδα της


text:
Ευρωπαϊκής Ένωσης, με την έναρξη ισχύος τους.
 Άρθρο 4
 Η παρούσα απόφαση απευθύνεται στα κράτη μέλη.
 Βρυξέλλες,
 Για το Συμβούλιο
 Ο Πρόεδρος
 (1)
 ΕΕ L 35 της 4.2.2009, σ. 32.
 (2)
 ΕΕ L 122 της 18.5.2010, σ. 1.
 (3)
 ΕΕ L 96 της 29.3.2014, σ. 309.
 (4)
 http://www.unece.org/trans/main/dgdb/wp15/wp15rep.html.
 (5)
 http://www.unece.org/trans/main/dgdb/adn/adn_rep.html.
 (6)
 ΕΕ L 319 της 12.12.1994, σ. 7. .
 (7)
 Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψη 64.
 (8)
 Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.
 (9)
 ΕΕ L 260 της 30.9.2008, σ. 13.
 ---documentbreak---
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες, 17.8.2018
 COM(2018) 598 final
 ΠΑΡΑΡΤΗΜΑ
 της
 ΑΠΟΦΑΣΗΣ ΤΟΥ ΣΥΜΒΟΥΛΙΟΥ
 για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης όσον αφορά τις τροποποιήσεις των παραρτημάτων της ευρωπαϊκής συμφωνίας διεθνών οδικών μεταφορών επικίνδυνων εμπορευμάτων (ADR) και των συνημμένων κανονισμών στην ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN) που εγκρίθηκαν από την ομάδα εργασίας «Μεταφορά επικίνδυνων εμπορευμάτων» – WP.15 και από τη διοικητική επιτροπή της ADN
 ΠΑΡΑΡΤΗΜΑ
 Πρόταση
 Έγγραφο αναφοράς
 Κοινοποίηση
 Θέμα
 Παρατηρήσεις
 Θέση της ΕΕ
 1
 ECE/TRANS/WP.15/240
 ΣΥΝΘΗΚΕΣ
 C.N.304.2018.
 -XI.B.14
 Σχέδιο τροποποιήσεων των παραρτημάτων Α και Β της ADR
 Τεχνική συναίνεση στην ομάδα εργασίας «Μεταφορά επικίνδυνων εμπορευμάτων – WP.15».
 Αποδοχή των τροποποιήσεων.
 2
 ECE/TRANS/WP.15/240/Add.1
 ΣΥΝΘΗΚΕΣ
 C.N.304.2018.
 -XI.B.14
 Σχέδιο τροποποιήσεων των παραρτημάτων Α και Β της ADR - Προσθήκη (Αναδημοσιεύτηκε στις 8 Ιουνίου 2018)
 Τεχνική συναίνεση στην ομάδα εργασίας «Μεταφορά επικίνδυνων εμπορευμάτων – WP.15».
 Αποδοχή των τροποποιήσεων.
 3
 ECE/TRANS/WP.15/240/Corr.1
 ΣΥΝΘΗΚΕΣ
 C.N.304.2018.
 -XI.B.14
 Σχέδιο τροποποιήσεων των παραρτημάτων Α και Β της ADR - Διορθωτικό (Αναδημοσιεύτηκε στις 8 Ιουνίου 2018)
 Τεχνική συναίνεση στην ομάδα εργασίας «Μεταφορά επικίνδυνων εμπορευμάτων – WP.15».
 Αποδοχή των τροποποιήσεων.
 4
 ECE/ADN/45
 ΣΥΝΘΗΚΕΣ
 C.N.297.2018.
 -XI.D.6
 Σχέδιο τροποποιήσεων των συνημμένων κανονισμών στην ADN
 Τεχνική συναίνεση στη διοικητική επιτροπή της ADN
 Αποδοχή των τροποποιήσεων.


text:
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες, 9.10.2017
 COM(2017) 584 final
 2017/0257(NLE)
 Πρόταση
 ΑΠΟΦΑΣΗ ΤΟΥ ΣΥΜΒΟΥΛΙΟΥ
 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης, στο πλαίσιο της Επιτροπής Εμπορίου, σχετικά με την τροποποίηση του παραρτήματος XII της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για τον ορισμό του καταλόγου των κολομβιανών φορέων που προβαίνουν στη σύναψη συμβάσεων σύμφωνα με τις διατάξεις του τίτλου VI («Δημόσιες συμβάσεις»)
 ΑΙΤΙΟΛΟΓΙΚΗ ΕΚΘΕΣΗ
 1.Αντικείμενο της πρότασης
 Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στην Επιτροπή Εμπορίου της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου («η συμφωνία εμπορίου»)
 1
 , σε σχέση με την προβλεπόμενη έκδοση απόφασης σχετικά με την τροποποίηση από την Κολομβία της ενότητας 2 του τμήματος A του προσαρτήματος 1 του παραρτήματος XII («Δημόσιες συμβάσεις») της συμφωνίας.
 Στην ενότητα 2 του τμήματος A του προσαρτήματος 1 του παραρτήματος XII («Δημόσιες συμβάσεις») της συμφωνίας εμπορίου παρατίθεται ο κατάλογος των φορέων τοπικής αυτοδιοίκησης της Κολομβίας που καλύπτονται στο πλαίσιο των δεσμεύσεων σχετικά με τις δημόσιες συμβάσεις.
 Η Κολομβία προτείνει να τροποποιηθεί η ενότητα 2 του τμήματος A του προσαρτήματος 1 του παραρτήματος XII («Δημόσιες συμβάσεις») της συμφωνίας, με την προσθήκη σημείωσης στην οποία να διευκρινίζεται ότι οι «αναθέτοντες φορείς» περιλαμβάνουν όλους τους αναθέτοντες φορείς τοπικής αυτοδιοίκησης που δεν έχουν βιομηχανικό ή εμπορικό χαρακτήρα.
 Οι εκπρόσωποι των μερών συμφώνησαν ότι αυτή η τροποποίηση δεν απαιτεί αντισταθμιστικές προσαρμογές σύμφωνα με το άρθρο 191 παράγραφος 2 στοιχείο α), για τον λόγο ότι η τροποποίηση δεν οδηγεί σε μείωση της κάλυψης.
 2.Πλαίσιο της πρότασης
 2.1.Η συμφωνία εμπορίου
 Η συμφωνία εμπορίου αποσκοπεί στο άνοιγμα των αγορών σε αμφότερες τις πλευρές και την ενίσχυση της σταθερότητας των εμπορικών σχέσεων.
 Ένας από τους κύριους στόχους της συμφωνίας είναι το πραγματικό και αμοιβαίο άνοιγμα των αγορών δημοσίων συμβάσεων των μερών. Οι στόχοι του τίτλου VI της συμφωνίας εμπορίου σχετικά με τις δημόσιες συμβάσεις είναι δύο: να καθοριστούν ρυθμίσεις σύναψης συμβάσεων που αποσκοπούν να διασφαλίσουν ότι οι δημόσιες συμβάσεις συνάπτονται με διαφανή, αποτελεσματικό και αμερόληπτο τρόπο και να ανοίξουν αμοιβαία οι αγορές δημοσίων συμβάσεων στους προσφέροντες, τα αγαθά και τις υπηρεσίες του άλλου μέρους. Στο πλαίσιο αυτό, η ΕΕ και η Κολομβία διαπραγματεύτηκαν, σε διμερές επίπεδο, την αμοιβαία πρόσβασή τους στους διαγωνισμούς του άλλου μέρους που εμπίπτουν στο πεδίο εφαρμογής του κεφαλαίου σχετικά με τις δημόσιες συμβάσεις. Το πεδίο εφαρμογής του κεφαλαίου σχετικά με τις δημόσιες συμβάσεις ορίζει τις συμβάσεις στις οποίες ισχύουν οι διαδικαστικοί και ουσιαστικοί κανόνες που αποτέλεσαν αντικείμενο διαπραγμάτευσης.
 Από την προσωρινή εφαρμογή της συμφωνίας εμπορίου
 2
 προέκυψε ότι σε επιχειρήσεις της ΕΕ δεν επετράπη η πρόσβαση στην αγορά των δημοσίων συμβάσεων των φορέων τοπικής αυτοδιοίκησης στην Κολομβία. Τα μέρη συμφώνησαν ότι η Κολομβία θα τροποποιήσει τον δικό της πίνακα πρόσβασης στην αγορά σε επίπεδο τοπικής αυτοδιοίκησης και διευκρίνισαν ότι δεν θα απαιτηθούν αντισταθμιστικές προσαρμογές.
 Η συμφωνία εμπορίου εφαρμόζεται προσωρινά από την 1η


text:
Μαρτίου 2013 με το Περού και από την 1η Αυγούστου 2013 με την Κολομβία. Την 1η Ιανουαρίου 2017, ο Ισημερινός προσχώρησε στη συμφωνία
 3
 . Ωστόσο, σύμφωνα με το άρθρο 14 παράγραφος 3 της συμφωνίας εμπορίου, επειδή η απόφαση που πρόκειται να εκδοθεί από την ΕΕ και την Κολομβία ισχύει μόνο μεταξύ των συγκεκριμένων μερών, η απόφαση μπορεί να ληφθεί σε διμερή βάση από την ΕΕ και την Κολομβία.
 2.2.Η Επιτροπή Εμπορίου
 Η Επιτροπή Εμπορίου, που έχει συσταθεί βάσει του άρθρου 12 της συμφωνίας, εποπτεύει και διευκολύνει τη λειτουργία της συμφωνίας και την ορθή εφαρμογή των διατάξεών της· αξιολογεί τα αποτελέσματα της εφαρμογής της συμφωνίας, και ειδικότερα την εξέλιξη των εμπορικών και οικονομικών σχέσεων μεταξύ των μερών· εποπτεύει τις εργασίες όλων των εξειδικευμένων οργάνων που συγκροτούνται δυνάμει της συμφωνίας και συνιστά τη λήψη κάθε αναγκαίου μέτρου· αξιολογεί και εκδίδει αποφάσεις σχετικά με κάθε θέμα που της υποβάλλεται από τα εξειδικευμένα όργανα· και θεσπίζει τον εσωτερικό κανονισμό της, καθώς και το πρόγραμμα συνεδριάσεων και την ημερήσια διάταξη των συνεδριάσεών της. Η Επιτροπή Εμπορίου λαμβάνει τις αποφάσεις της ομόφωνα. Οι αποφάσεις που εκδίδονται είναι δεσμευτικές για τα μέρη, τα οποία λαμβάνουν όλα τα αναγκαία μέτρα για την εκτέλεσή τους. Στις περιπτώσεις που αναφέρονται στο άρθρο 12 παράγραφος 4 της συμφωνίας, κάθε απόφαση θεσπίζεται από την ΕΕ και την εκάστοτε υπογράφουσα χώρα των Άνδεων και ισχύει μόνο μεταξύ των συγκεκριμένων μερών, υπό τον όρο ότι η απόφαση δεν θίγει τα δικαιώματα και τις υποχρεώσεις κάποιας άλλης υπογράφουσας χώρας των Άνδεων (άρθρο 14 παράγραφος 3).
 2.3.Η προβλεπόμενη πράξη της Επιτροπής Εμπορίου
 Στις 24 Νοεμβρίου 2017, στο πλαίσιο της τέταρτης συνεδρίασής της, η Επιτροπή Εμπορίου θα εκδώσει απόφαση σχετικά με την τροποποίηση της κάλυψης των δημοσίων συμβάσεων της Κολομβίας, δηλαδή της ενότητας 2 του τμήματος Α του προσαρτήματος 1 του παραρτήματος ΧΙΙ («Δημόσιες συμβάσεις») της συμφωνίας («η προβλεπόμενη πράξη»).
 Στόχος της προβλεπόμενης πράξης είναι η τροποποίηση της ενότητας 2 του τμήματος A του προσαρτήματος 1 του παραρτήματος XII («Δημόσιες συμβάσεις») της συμφωνίας, η οποία ορίζει τους φορείς τοπικής αυτοδιοίκησης της Κολομβίας των οποίων οι συμβάσεις καλύπτονται από τον τίτλο VI. Η τροποποίηση που προτείνεται από την Κολομβία συνεπάγεται μια συμπληρωματική σημείωση στην ενότητα 2, ώστε να διευκρινιστεί ότι οι «αναθέτοντες φορείς» καλύπτουν όλους τους αναθέτοντες φορείς τοπικής αυτοδιοίκησης που δεν έχουν βιομηχανικό ή εμπορικό χαρακτήρα.
 Η προβλεπόμενη πράξη θα καταστεί δεσμευτική για τα μέρη σύμφωνα με το άρθρο 14 παράγραφος 2 της συμφωνίας, το οποίο προβλέπει ότι: «Οι αποφάσεις που λαμβάνονται από την Επιτροπή Εμπορίου είναι δεσμευτικές για τα Μέρη, τα οποία λαμβάνουν κάθε αναγκαίο μέτρο για την εφαρμογή τους.»
 3.Θέση που θα πρέπει να ληφθεί εξ ονόματος της Ένωσης
 Το Συμβούλιο καλείται να εγκρίνει εξ ονόματος της Ευρωπαϊκής Ένωσης τη θέση σχετικά με το σχέδιο απόφασης της Επιτροπής Εμπορίου Ευρωπαϊκής Ένωσης-Κολομβίας-Περού για την τροποποίηση της ενότητας 2 του τμήματος A του προσαρτήματος 1 του παραρτήματος XII («Δημόσιες συμβάσεις») της συμφωνίας εμπορίου, η οποία ορίζει τους φορείς τοπικής αυτοδιοίκησης της Κολομβίας, των οποίων οι συμβάσεις καλύπτονται στο πλαίσιο του τίτλου VI. Η θέση που θα


text:
ληφθεί εξ ονόματος της Ευρωπαϊκής Ένωσης σχετικά με την προτεινόμενη τροποποίηση θα είναι σύμφωνη με το σχέδιο απόφασης της Επιτροπής Εμπορίου το οποίο επισυνάπτεται στην παρούσα απόφαση.
 Η εν λόγω τροποποίηση αποσκοπεί στην προσθήκη σημείωσης στην ενότητα 2 ως προς την κάλυψη του τομέα δημοσίων συμβάσεων της Κολομβίας, ώστε να διευκρινιστεί ότι οι «αναθέτοντες φορείς» καλύπτουν όλους τους αναθέτοντες φορείς τοπικής αυτοδιοίκησης που δεν έχουν βιομηχανικό ή εμπορικό χαρακτήρα.
 Η τροποποίηση αυτή είναι αναγκαία λόγω της διαφορετικής ερμηνείας από την ΕΕ και την Κολομβία της κάλυψης των δημοσίων συμβάσεων της Κολομβίας σε επίπεδο τοπικής αυτοδιοίκησης, που είχε ως αποτέλεσμα να απαγορεύσει η Κολομβία σε εταιρείες από την ΕΕ την πρόσβαση σε δημόσιες συμβάσεις που συνάπτονται από οικονομικά σημαντικούς δημόσιους οργανισμούς σε επίπεδο τοπικής αυτοδιοίκησης. Με την τροποποίηση αυτή, η κάλυψη των κολομβιανών φορέων ανάθεσης δημοσίων συμβάσεων σε επίπεδο τοπικής αυτοδιοίκησης θα διευκρινιστεί και θα περιλαμβάνει οντότητες όπως το Instituto de Desarrollo Urbano (IDU), που είναι αρμόδιο για την ανάπτυξη της υποδομής της Μπογκοτά.
 Το άρθρο 191 («Τροποποιήσεις και διορθώσεις της κάλυψης») της συμφωνίας προβλέπει τη δυνατότητα τροποποίησης της κάλυψης του τίτλου VI σχετικά με τις δημόσιες συμβάσεις· και η Επιτροπή Εμπορίου εξουσιοδοτείται να εγκρίνει κάθε τέτοια προτεινόμενη τροποποίηση του σχετικού παραρτήματος για τα μέρη, δηλαδή του παραρτήματος XII («Δημόσιες συμβάσεις») της συμφωνίας, σύμφωνα με την παράγραφο 4 του άρθρου 191.
 Λαμβανομένου υπόψη ότι η απόφαση ισχύει μόνο μεταξύ της Ευρωπαϊκής Ένωσης και της Κολομβίας, η απόφαση μπορεί να εκδοθεί στο πλαίσιο της Επιτροπής Εμπορίου από την Ευρωπαϊκή Ένωση και την Κολομβία, επειδή αφορά αποκλειστικά τη διμερή σχέση μεταξύ τους σύμφωνα με το άρθρο 14 παράγραφος 3 της συμφωνίας.
 Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Ως εκ τούτου, δεν εφαρμόζεται η αρχή της επικουρικότητας.
 4.Νομική βάση
 4.1.Διαδικαστική νομική βάση
 4.1.1.Αρχές
 Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.».
 4.1.2.Εφαρμογή στην προκειμένη περίπτωση
 Η Επιτροπή Εμπορίου είναι όργανο που έχει συσταθεί με διεθνή συμφωνία, και συγκεκριμένα τη συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου.
 Η απόφαση που καλείται να εκδώσει η Επιτροπή Εμπορίου αποτελεί πράξη που παράγει δεσμευτικά έννομα αποτελέσματα, σύμφωνα με το άρθρο 14 παράγραφος 2 της συμφωνίας εμπορίου. Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
 Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
 4.2.Ουσιαστική νομική βάση
 4.2.1.Αρχές
 Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης.
 4.2.2.Εφαρμογή στην προκειμένη περίπτωση
 Ο κύριος στόχος και το


text:
περιεχόμενο της προβλεπόμενης πράξης, δηλαδή η επέκταση της κάλυψης των δημοσίων συμβάσεων βάσει του τίτλου VI της συμφωνίας, εμπίπτει στην κοινή εμπορική πολιτική.
 Η ουσιαστική νομική βάση της προτεινόμενης απόφασης είναι, επομένως, το άρθρο 207 της ΣΛΕΕ, και ιδίως η παράγραφος 4.
 4.3.Συμπέρασμα
 Το άρθρο 207 παράγραφος 4 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.
 2017/0257 (NLE)
 Πρόταση
 ΑΠΟΦΑΣΗ ΤΟΥ ΣΥΜΒΟΥΛΙΟΥ
 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης, στο πλαίσιο της Επιτροπής Εμπορίου, σχετικά με την τροποποίηση του παραρτήματος XII της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για τον ορισμό του καταλόγου των κολομβιανών φορέων που προβαίνουν στη σύναψη συμβάσεων σύμφωνα με τις διατάξεις του τίτλου VI («Δημόσιες συμβάσεις»)
 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
 Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
 Έχοντας υπόψη την πρόταση της Ευρωπαϊκής Επιτροπής,
 Εκτιμώντας τα ακόλουθα:
 (1)Η συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου («η συμφωνία εμπορίου»), εφαρμόζεται προσωρινά με την Κολομβία από την 1η Αυγούστου 2013
 4
 .
 (2)Σύμφωνα με τις παραγράφους 1 και 3 του άρθρου 14 της συμφωνίας, η Επιτροπή Εμπορίου δύναται να λαμβάνει αποφάσεις με ομοφωνία· οι αποφάσεις αυτές αφορούν μόνο το μέρος ΕΕ και την εκάστοτε υπογράφουσα χώρα των Άνδεων (εν προκειμένω την Κολομβία), υπό τον όρο ότι η απόφαση αυτή δεν επηρεάζει τα δικαιώματα και τις υποχρεώσεις άλλης υπογράφουσας χώρας των Άνδεων.
 (3)Η Επιτροπή Εμπορίου, κατά την τέταρτη συνεδρίασή της στις 24 Νοεμβρίου 2017, θα εκδώσει την απόφαση συμφωνίας με την τροποποίηση της ενότητας 2 του τμήματος A του προσαρτήματος 1 του παραρτήματος XII («Δημόσιες συμβάσεις»). Η τροποποίηση συνίσταται σε διευκρίνιση όσον αφορά την κάλυψη των φορέων τοπικής αυτοδιοίκησης στην Κολομβία που συνάπτουν δημόσιες συμβάσεις. Η τροποποίηση συνεπάγεται την προσθήκη σημείωσης στην ενότητα 2 ως προς την κάλυψη του τομέα δημοσίων συμβάσεων της Κολομβίας, ώστε να διευκρινιστεί ότι οι «αναθέτοντες φορείς» καλύπτουν όλους τους αναθέτοντες φορείς τοπικής αυτοδιοίκησης που δεν έχουν βιομηχανικό ή εμπορικό χαρακτήρα. Η ΕΕ και η Κολομβία συμφωνούν ότι αυτή η τροποποίηση δεν απαιτεί αντισταθμιστικές προσαρμογές.
 (4)Κρίνεται σκόπιμο να καθοριστεί η θέση που θα πρέπει να ληφθεί εξ ονόματος της Ένωσης στο πλαίσιο της Επιτροπής Εμπορίου, καθώς η απόφαση θα είναι δεσμευτική για την Ένωση.
 (5)Δεδομένου ότι η απόφαση της Επιτροπής Εμπορίου θα τροποποιήσει το παράρτημα ΧΙΙ της συμφωνίας, κρίνεται σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μετά την έκδοσή της.
 (6)Στον Επιτροπή Εμπορίου, την Ένωση θα εκπροσωπήσει η Επιτροπή σύμφωνα με το άρθρο 17 παράγραφος 1 της Συνθήκης για την Ευρωπαϊκή Ένωση (ΣΕΕ),
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Η θέση που πρέπει να ληφθεί, εξ ονόματος της Ένωσης, στο πλαίσιο της τέταρτης συνεδρίασης της Επιτροπής Εμπορίου στις 24 Νοεμβρίου 2017 βασίζεται στο σχέδιο απόφασης της Επιτροπής


text:
Εμπορίου που επισυνάπτεται στην παρούσα απόφαση.
 Άρθρο 2
 Μετά την έκδοσή της, η απόφαση της Επιτροπής Εμπορίου δημοσιεύεται στην Επίσημη Εφημερίδα της Ευρωπαϊκής Ένωσης.
 Άρθρο 3
 Η παρούσα απόφαση απευθύνεται στην Επιτροπή.
 Βρυξέλλες,
 Για το Συμβούλιο
 Ο Πρόεδρος
 (1)
 ΕΕ L 354 της 21.12.2012, σ. 3.
 (2)
 ΕΕ L 56 της 28.2.2013, σ. 1.
 (3)
 ΕΕ L 356 της 24.12.2016, σ. 3.
 (4)
 Απόφαση 2012/735/ΕΕ του Συμβουλίου, της 31ης Μαΐου 2012, για την υπογραφή, εξ ονόματος της Ένωσης, και την προσωρινή εφαρμογή της συμφωνίας εμπορίου μεταξύ της Ευρωπαϊκής Ένωσης και των κρατών μελών της αφενός, και της Κολομβίας και του Περού αφετέρου (ΕΕ L 354 της 21.12.2012, σ. 3).
 ---documentbreak---
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες, 9.10.2017
 COM(2017) 584 final
 ΠΑΡΑΡΤΗΜΑΤΑ
 της
 πρότασης απόφασης του Συμβουλίου
 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης, στο πλαίσιο της Επιτροπής Εμπορίου, σχετικά με την τροποποίηση του παραρτήματος XII της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για τον ορισμό του καταλόγου των κολομβιανών φορέων που προβαίνουν στη σύναψη συμβάσεων σύμφωνα με τις διατάξεις του τίτλου VI («Δημόσιες συμβάσεις»)
 ΠΡΟΣΑΡΤΗΜΑ
 ΑΠΟΦΑΣΗ ΑΡΙΘ. [...]/2017 ΤΗΣ ΕΠΙΤΡΟΠΗΣ ΕΜΠΟΡΙΟΥ ΕΕ-ΚΟΛΟΜΒΙΑΣ-ΠΕΡΟΥ
 της [...] 2017
 σχετικά με την τροποποίηση του προσαρτήματος 1 του παραρτήματος XII («Δημόσιες συμβάσεις») της συμφωνίας εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου
 Η ΕΠΙΤΡΟΠΗ ΕΜΠΟΡΙΟΥ,
 Έχοντας υπόψη τη συμφωνία εμπορίου μεταξύ της Ευρωπαϊκής Ένωσης («Ένωσης») και των κρατών μελών της, αφενός, και της Κολομβίας και του Περού, αφετέρου («η συμφωνία εμπορίου»), και ιδίως το άρθρο 191,
 Εκτιμώντας τα ακόλουθα:
 (1)Το άρθρο 191 της συμφωνίας εμπορίου θεσπίζει τις διαδικασίες σύμφωνα με τις οποίες κάθε μέρος μπορεί να τροποποιήσει ή να διορθώσει το πεδίο κάλυψης των δημόσιων συμβάσεων βάσει του τίτλου VI της συμφωνίας.
 (2)Η ενότητα 2 του τμήματος A του προσαρτήματος 1 του παραρτήματος XII («Δημόσιες συμβάσεις») της συμφωνίας εμπορίου ορίζει τους φορείς τοπικής αυτοδιοίκησης της Κολομβίας των οποίων οι συμβάσεις καλύπτονται στο πλαίσιο του τίτλου VI.
 (3)Ύστερα από επαφές μεταξύ της Ευρωπαϊκής Ένωσης και της Κολομβίας σχετικά με την εφαρμογή της συμφωνίας εμπορίου, η Κολομβία κοινοποίησε στην Ένωση την πρόθεσή της να προσθέσει σημείωση στην ενότητα 2 για να προσδιοριστεί ότι οι «αναθέτοντες φορείς» καλύπτουν όλους τους αναθέτοντες φορείς τοπικής αυτοδιοίκησης οι οποίοι δεν έχουν βιομηχανικό ή εμπορικό χαρακτήρα. Η Ένωση και η Κολομβία εγκρίνουν αυτή την τροποποίηση και συμφωνούν ότι δεν θα απαιτηθούν για αυτήν αντισταθμιστικές προσαρμογές.
 (4)Προκειμένου να συμπεριληφθεί η εν λόγω σημείωση, η ενότητα 2 του τμήματος A του προσαρτήματος 1 του παραρτήματος XII της συμφωνίας εμπορίου πρέπει να τροποποιηθεί. Η απόφαση τροποποίησης του παραρτήματος μπορεί να εκδοθεί στο πλαίσιο της Επιτροπής Εμπορίου που έχει συσταθεί στο πλαίσιο της συμφωνίας μεταξύ της Ευρωπαϊκής Ένωσης και της Κολομβίας («η εκάστοτε υπογράφουσα χώρα των Άνδεων»), σύμφωνα με την παράγραφο 3 του άρθρου 14 της συμφωνίας εμπορίου, δεδομένου ότι αφορά αποκλειστικά τη διμερή σχέση μεταξύ τους,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Οι σημειώσεις της ενότητας 2 του τμήματος


text:
A του προσαρτήματος 1 του παραρτήματος XII («Δημόσιες συμβάσεις») της συμφωνίας εμπορίου αντικαθίσταται ως εξής:
 «Σημειώσεις για την παρούσα ενότητα
 1.Για τους σκοπούς της παρούσας ενότητας ο όρος «αναθέτοντες φορείς» καλύπτει όλους τους αναθέτοντες φορείς τοπικής αυτοδιοίκησης που δεν έχουν βιομηχανικό ή εμπορικό χαρακτήρα.
 2.Ο τίτλος VI της παρούσας συμφωνίας δεν καλύπτει:
 α)τις συμβάσεις για τρόφιμα, γεωργικές πρώτες ύλες/εισροές και ζώα ζωντανά σχετικά με προγράμματα γεωργικής στήριξης και επισιτιστικής βοήθειας· και
 β)τις συμβάσεις για εμπορεύματα τα οποία ταξινομούνται στο τμήμα 2 (τρόφιμα, ποτά και καπνός· υφάσματα, ενδύματα και δερμάτινα είδη) της CPC έκδοση 1.0 για προγράμματα κοινωνικής υποστήριξης.»
 Άρθρο 2
 Η τροποποίηση που προβλέπεται στο άρθρο 1 δεν συνεπάγεται αντισταθμιστική προσαρμογή επειδή δεν οδηγεί σε μείωση του πεδίου κάλυψης.
 Άρθρο 3
 Η παρούσα απόφαση αρχίζει να ισχύει την ημέρα της έκδοσής της.
 [...], [...] 2017.
 Για την Επιτροπή Εμπορίου


text:
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες, 23.5.2018
 COM(2018) 280 final
 Πρόταση
 ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
 σχετικά με την κινητοποίηση του μηχανισμού ευελιξίας για τη χρηματοδότηση άμεσων δημοσιονομικών μέτρων για την αντιμετώπιση των συνεχιζόμενων προκλήσεων στον τομέα της μετανάστευσης, των εισροών προσφύγων και των απειλών κατά της ασφάλειας καθώς και την παράταση του Προγράμματος Στήριξης Διαρθρωτικών Μεταρρυθμίσεων
 ΑΙΤΙΟΛΟΓΙΚΗ ΕΚΘΕΣΗ
 Ο κανονισμός (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020
 1
 επιτρέπει την κινητοποίηση του μηχανισμού ευελιξίας για τη χρηματοδότηση σαφώς προσδιορισμένων δαπανών οι οποίες δεν θα μπορούσαν να χρηματοδοτηθούν στο πλαίσιο των διαθέσιμων ανώτατων ορίων για έναν ή περισσοτέρους τομείς του πολυετούς δημοσιονομικού πλαισίου.
 Σύμφωνα με το άρθρο 11 του κανονισμού αριθ. 1311/2013 του Συμβουλίου και το σημείο 12 της διοργανικής συμφωνίας της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση
 2
 , μετά την εξέταση όλων των δυνατοτήτων ανακατανομής πιστώσεων και την εξάντληση κάθε αδιάθετου περιθωρίου στο πλαίσιο των τομέων δαπανών Οικονομική, κοινωνική και εδαφική συνοχή (τομέας 1β) και Ασφάλεια και ιθαγένεια (τομέας 3), η Επιτροπή προτείνει την κινητοποίηση του μηχανισμού ευελιξίας το 2019. Το ετήσιο διαθέσιμο ποσό ανέρχεται σε 600 εκατ. ευρώ (τιμές 2011), τα οποία αντιστοιχούν σε 703 εκατ. ευρώ σε τρέχουσες τιμές. Επιπλέον, 520 εκατ. ευρώ είναι διαθέσιμα στο τμήμα του 2018.
 Η κινητοποίηση αφορά ποσό 927,5 εκατ. EUR, πέραν του ανώτατου ορίου του τομέα 3 του πολυετούς δημοσιονομικού πλαισίου, και προορίζεται για τη χρηματοδότηση της στήριξης μέτρων διαχείρισης της μεταναστευτικής και προσφυγικής κρίσης και της κρίσης στον τομέα της ασφάλειας. Επιπλέον ποσό 38,1 εκατ. ευρώ προτείνεται να κινητοποιηθεί πάνω από το ανώτατο όριο του τομέα 1β για τη χρηματοδότηση της παράτασης του Προγράμματος Στήριξης Διαρθρωτικών Μεταρρυθμίσεων.
 Οι ενδεικτικές πιστώσεις πληρωμών που αντιστοιχούν στην προτεινόμενη κινητοποίηση του μηχανισμού ευελιξίας έχουν υπολογιστεί βάσει των κανόνων που ισχύουν για την προχρηματοδότηση, την εκκαθάριση των προχρηματοδοτήσεων και τις τελικές πληρωμές για τα διάφορα είδη μέτρων που πρόκειται να χρηματοδοτηθούν, και παρουσιάζονται στον κατωτέρω πίνακα:
 (σε εκατ. ευρώ, σε τρέχουσες τιμές)
 Έτος
 Πιστώσεις πληρωμών για την κινητοποίηση του μέσου ευελιξίας το 2019
 2019
 486,6
 2020
 194,7
 2021
 116,1
 2022
 116,9
 2023
 51,3
 Σύνολο
 965,6
 Πρόταση
 ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
 σχετικά με την κινητοποίηση του μηχανισμού ευελιξίας για τη χρηματοδότηση άμεσων δημοσιονομικών μέτρων για την αντιμετώπιση των συνεχιζόμενων προκλήσεων στον τομέα της μετανάστευσης, των εισροών προσφύγων και των απειλών κατά της ασφάλειας καθώς και την παράταση του Προγράμματος Στήριξης Διαρθρωτικών Μεταρρυθμίσεων
 ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
 Έχοντας υπόψη τη Συνθήκη για τη λειτουργία της Ευρωπαϊκής Ένωσης,
 Έχοντας υπόψη τη διοργανική συμφωνία της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση
 3
 , και ιδίως το σημείο 12,
 Έχοντας υπόψη την πρόταση της Ευρωπαϊκής Επιτροπής,
 Εκτιμώντας τα ακόλουθα:
 (1)Ο μηχανισμός ευελιξίας προορίζεται για τη χρηματοδότηση σαφώς


text:
προσδιορισμένων δαπανών οι οποίες δεν θα μπορούσαν να χρηματοδοτηθούν στο πλαίσιο των διαθέσιμων ανώτατων ορίων για έναν ή περισσοτέρους άλλους τομείς.
 (2)Το ανώτατο όριο του ετήσιου ποσού που είναι διαθέσιμο για το μέσο ευελιξίας ανέρχεται σε 600 000 000 EUR (σε τιμές 2011), όπως ορίζεται στο άρθρο 11 του κανονισμού (ΕΕ, Ευρατόμ) αριθ. 1311/2013 του Συμβουλίου
 4
 .
 (3)Προκειμένου να αντιμετωπιστούν οι συνεχιζόμενες προκλήσεις της μετανάστευσης, των προσφυγικών εισροών και των απειλών κατά της ασφάλειας, καθώς και η παράταση του Προγράμματος Στήριξης Διαρθρωτικών Μεταρρυθμίσεων, είναι αναγκαία η κατεπείγουσα κινητοποίηση σημαντικών συμπληρωματικών ποσών για τη χρηματοδότηση των εν λόγω μέτρων.
 (4)Αφού εξετάστηκαν όλες οι δυνατότητες ανακατανομής πιστώσεων στο πλαίσιο του ανώτατου ορίου δαπανών του τομέα 3 (Ασφάλεια και ιθαγένεια) και του τομέα 1β (Οικονομική, κοινωνική και εδαφική συνοχή), είναι αναγκαία η κινητοποίηση του μηχανισμού ευελιξίας, προκειμένου να συμπληρωθεί η χρηματοδότηση που διατίθεται στον γενικό προϋπολογισμό της Ευρωπαϊκής Ένωσης για το οικονομικό έτος 2019 πέραν του ανώτατου ορίου του τομέα 3 με ποσό 927 518 138 EUR για τη χρηματοδότηση μέτρων στον τομέα της μετανάστευσης, των προσφύγων και της ασφάλειας και πέραν του ανώτατου ορίου του τομέα 1β με ποσό 38 069 903 EUR για την παροχή πρόσθετης χρηματοδότησης για την παράταση του προγράμματος στήριξης διαρθρωτικών μεταρρυθμίσεων
 5
 .
 (5)Με βάση την αναμενόμενη πορεία των πληρωμών, οι πιστώσεις πληρωμών που αντιστοιχούν στην κινητοποίηση του μηχανισμού ευελιξίας θα πρέπει να κατανεμηθούν σε περισσότερα οικονομικά έτη.
 (6)Προκειμένου να είναι δυνατή η ταχεία χρήση των πόρων, η παρούσα απόφαση θα πρέπει να εφαρμοστεί από την αρχή του οικονομικού έτους 2019,
 ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 (1)Στο πλαίσιο του γενικού προϋπολογισμού της Ένωσης για το οικονομικό έτος 2019, κινητοποιείται ο μηχανισμός ευελιξίας για τη χορήγηση ποσού 927 518 138 EUR σε πιστώσεις ανάληψης υποχρεώσεων στον τομέα 3 (Ασφάλεια και ιθαγένεια) και ποσού 38 069 903 EUR σε πιστώσεις ανάληψης υποχρεώσεων στον τομέα 1β (Οικονομική, κοινωνική και εδαφική συνοχή).
 Τα ποσά που αναφέρονται στο πρώτο εδάφιο χρησιμοποιούνται για τη χρηματοδότηση μέτρων για την αντιμετώπιση των συνεχιζόμενων προκλήσεων της μετανάστευσης, των προσφυγικών εισροών και των απειλών κατά της ασφάλειας, καθώς και για την παράταση του Προγράμματος Στήριξης Διαρθρωτικών Μεταρρυθμίσεων.
 (2)Με βάση την αναμενόμενη πορεία των πληρωμών, οι πιστώσεις πληρωμών που αντιστοιχούν στην κινητοποίηση του μηχανισμού ευελιξίας έχουν ως εξής:
 α)486 597 803 EUR το 2019·
 β)194 720 174 EUR το 2020·
 γ)116 110 590 EUR το 2021·
 δ)116 871 924 EUR το 2022·
 ε)51 287 550 EUR το 2023.
 Τα ειδικά ποσά πιστώσεων πληρωμών για κάθε οικονομικό έτος εγκρίνονται σύμφωνα με την ετήσια διαδικασία του προϋπολογισμού.
 Άρθρο 2
 Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
 Εφαρμόζεται από την 1η Ιανουαρίου 2019.
 Βρυξέλλες,
 Για το Ευρωπαϊκό Κοινοβούλιο
 Για το Συμβούλιο
 Ο Πρόεδρος
 Ο Πρόεδρος
 (1)
 ΕΕ L 347 της 20.12.2013, σ. 884.
 (2)
 ΕΕ C 373 της 20.12.2013, σ. 1.
 (3)
 ΕΕ C 373 της 20.12.2013, σ. 1.
 (4)
 Κανονισμός (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για


text:
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες, 1.7.2019
 COM(2019) 294 final
 2019/0140(NLE)
 Πρόταση
 ΑΠΟΦΑΣΗ ΤΟΥ ΣΥΜΒΟΥΛΙΟΥ
 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Δημόσιας Διακυβέρνησης του ΟΟΣΑ και του Συμβουλίου του ΟΟΣΑ σχετικά με το σχέδιο σύστασης για την καταπολέμηση του παράνομου εμπορίου – ενίσχυση της διαφάνειας στις ελεύθερες ζώνες
 ΑΙΤΙΟΛΟΓΙΚΗ ΕΚΘΕΣΗ
 1.Αντικείμενο της πρότασης
 Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στην Επιτροπή Δημόσιας Διακυβέρνησης του ΟΟΣΑ και στο Συμβούλιο του ΟΟΣΑ σε σχέση με την εξεταζόμενη έγκριση του σχεδίου σύστασης για την καταπολέμηση του παράνομου εμπορίου – ενίσχυση της διαφάνειας στις ελεύθερες ζώνες.
 2.Πλαίσιο της πρότασης
 2.1.Το σχέδιο σύστασης για την καταπολέμηση του παράνομου εμπορίου
 Το σχέδιο σύστασης για την καταπολέμηση του παράνομου εμπορίου – ενίσχυση της διαφάνειας στις περιοχές ελεύθερων συναλλαγών («το σχέδιο σύστασης») αναπτύχθηκε από την ειδική ομάδα του ΟΟΣΑ για την καταπολέμηση του παράνομου εμπορίου, η οποία αποτελεί επικουρικό όργανο του Υψηλού Επιπέδου Φόρουμ Διαχείρισης Κινδύνου της Επιτροπής Δημόσιας Διακυβέρνησης του ΟΟΣΑ, με βάση έξι έτη αναλύσεων και διαβουλεύσεων με εμπειρογνώμονες οι οποίες οδήγησαν στον εντοπισμό βασικών προκλήσεων που καθιστούν τις ελεύθερες ζώνες ευάλωτες στο παράνομο εμπόριο·
 Βασικός σκοπός του σχεδίου σύστασης είναι να ενισχυθεί η διαφάνεια στις ελεύθερες ζώνες, προκειμένου να αποτραπεί η εκμετάλλευσή τους από εγκληματικές οργανώσεις. Γιʼ αυτόν τον σκοπό, το σχέδιο σύστασης καλεί τα μέλη και τα μη μέλη του ΟΟΣΑ: i) να διασφαλίσουν επαρκές επίπεδο εποπτείας και ελέγχου στις ελεύθερες ζώνες· και (ii) να ενθαρρύνουν τους φορείς εκμετάλλευσης των ελεύθερων ζωνών να συμμορφώνονται με τον κώδικα δεοντολογίας για καθαρές περιοχές ελεύθερων συναλλαγών, ο οποίος παρατίθεται στο προσάρτημα του σχεδίου σύστασης και αποτελεί αναπόσπαστο μέρος του.
 Στον πρώτο πυλώνα του, το σχέδιο σύστασης περιγράφει τομείς στους οποίους οι προσχωρούσες χώρες καλούνται να λάβουν περαιτέρω μέτρα, μεταξύ άλλων μέσω της διεθνούς συνεργασίας, ώστε να αυξήσουν την παρακολούθηση και τον έλεγχο των ελεύθερων ζωνών που υπάγονται στη δικαιοδοσία τους. Τα εν λόγω μέτρα περιλαμβάνουν νομικό πλαίσιο για τις ελεύθερες ζώνες που επιτρέπει στις αρμόδιες αρχές να διενεργούν αποτελεσματικές επιτόπιες έρευνες, εξετάσεις ή επιθεωρήσεις και να επιβάλλουν τις εφαρμοστέες απαγορεύσεις και περιορισμούς εντός της ελεύθερης ζώνης. Στόχος του σχεδίου σύστασης είναι επίσης η αύξηση της διαθεσιμότητας των συγκεντρωτικών στατιστικών στοιχείων για τα εμπορεύματα που εισέρχονται και εξέρχονται από την ελεύθερη ζώνη με βάση τη δασμολογική τους ταξινόμηση.
 Στον δεύτερο πυλώνα του, το σχέδιο σύστασης συμβουλεύει τις προσχωρούσες χώρες να λάβουν μέτρα για να ενθαρρύνουν τους φορείς εκμετάλλευσης των ελεύθερων ζωνών να συμμορφώνονται οικειοθελώς με τον κώδικα δεοντολογίας. Τα εν λόγω μέτρα μπορεί να περιλαμβάνουν αυστηρότερο έλεγχο των φορτίων που φθάνουν από τις μη συμμορφούμενες ελεύθερες ζώνες. Η συμμόρφωση θα αξιολογείται και θα παρακολουθείται από μηχανισμό που θα σχεδιαστεί μετά την έγκριση του σχεδίου σύστασης. Στην πράξη, ο κώδικας δεοντολογίας συνεπάγεται ότι οι ελεύθερες ζώνες θα εποπτεύουν τους οικονομικούς φορείς που είναι εγκατεστημένοι εντός αυτών, θα συνεργάζονται με τα τελωνεία και θα ενισχύουν τη διαθεσιμότητα των πληροφοριών για τις έρευνες. Στόχος είναι η ενίσχυση της λογοδοσίας


text:
και η εξασφάλιση ίσων όρων ανταγωνισμού, το θετικό καθαρό αποτέλεσμα των οποίων θα είναι η μείωση του παράνομου εμπορίου.
 2.2.Το Συμβούλιο του ΟΟΣΑ και η Επιτροπή Δημόσιας Διακυβέρνησης του ΟΟΣΑ
 Το Συμβούλιο του ΟΟΣΑ είναι το όργανο λήψης αποφάσεων του ΟΟΣΑ. Αποτελείται από έναν εκπρόσωπο ανά χώρα μέλος και έναν εκπρόσωπο της Ευρωπαϊκής Επιτροπής. Το Συμβούλιο συνέρχεται τακτικά σε επίπεδο μόνιμων αντιπροσώπων στον ΟΟΣΑ και οι αποφάσεις λαμβάνονται με συναίνεση. Στις συνεδριάσεις του προεδρεύει ο Γενικός Γραμματέας του ΟΟΣΑ. Είκοσι τρία κράτη μέλη της Ένωσης είναι κράτη μέλη του ΟΟΣΑ και, ως εκ τούτου, έχουν δικαίωμα ψήφου στο Συμβούλιο του ΟΟΣΑ. Η Ένωση δεν είναι μέλος του ΟΟΣΑ και, ως εκ τούτου, δεν έχει δικαίωμα ψήφου όταν εγκρίνονται νομικές πράξεις από το Συμβούλιο του ΟΟΣΑ. Η Επιτροπή Δημόσιας Διακυβέρνησης του ΟΟΣΑ λειτουργεί βάσει εντολής που της έχει αναθέσει το Συμβούλιο του ΟΟΣΑ. Η Ευρωπαϊκή Επιτροπή εκφράζει τη θέση της Ένωσης στο πλαίσιο της Επιτροπής Δημόσιας Διακυβέρνησης του ΟΟΣΑ και του Συμβουλίου του ΟΟΣΑ με βάση την παρούσα απόφαση του Συμβουλίου, ωστόσο εναπόκειται στα κράτη μέλη της Ένωσης που είναι κράτη μέλη του ΟΟΣΑ να χρησιμοποιούν τα δικαιώματα ψήφου τους για να λάβουν θέση εξ ονόματος της Ένωσης, ενεργώντας από κοινού.
 2.3.Η εξεταζόμενη πράξη του Συμβουλίου του ΟΟΣΑ
 Το κείμενο του σχεδίου σύστασης, το οποίο αποτελεί μη νομικά δεσμευτική νομική πράξη του ΟΟΣΑ, οριστικοποιήθηκε στις 29 Μαρτίου 2019 από τη διευθύνουσα επιτροπή της ειδικής ομάδας του ΟΟΣΑ για την καταπολέμηση του παράνομου εμπορίου και υποβλήθηκε προς συζήτηση στην Επιτροπή Δημόσιας Διακυβέρνησης του ΟΟΣΑ κατά τη συνεδρίασή της στις 16 Απριλίου 2019. Όταν αρχίσει να ισχύει η παρούσα απόφαση του Συμβουλίου, το σχέδιο σύστασης θα υποβληθεί προς έγκριση στην Επιτροπή Δημόσιας Διακυβέρνησης του ΟΟΣΑ μέσω γραπτής διαδικασίας. Με την επιφύλαξη της έγκρισης του σχεδίου από την τελευταία, το σχέδιο σύστασης θα υποβληθεί προς έγκριση στο Συμβούλιο του ΟΟΣΑ.
 3.Θέση που πρέπει να ληφθεί εξ ονόματος της Ένωσης
 Η Ένωση διαδραματίζει ενεργό ρόλο στην καταπολέμηση του παράνομου εμπορίου, μεταξύ άλλων μέσω διατάξεων που περιλαμβάνονται στον ενωσιακό τελωνειακό κώδικα και κανόνων σχετικά με την τελωνειακή επιβολή των δικαιωμάτων διανοητικής ιδιοκτησίας.
 Τις τελευταίες δεκαετίες, πολλές χώρες σε όλο τον κόσμο έχουν δημιουργήσει ελεύθερες ζώνες ως μέσο για την τόνωση της οικονομικής ανάπτυξης. Ωστόσο, αυτές οι εξελίξεις σημειώθηκαν με ταχύτερο ρυθμό απ’ αυτόν της έγκρισης των προτύπων και των κανονισμών που διέπουν την αποτελεσματική εποπτεία των δραστηριοτήτων στις ελεύθερες ζώνες σε ορισμένες χώρες. Ως εκ τούτου, τα εγκληματικά δίκτυα έχουν βρει τρόπους ώστε να εκμεταλλεύονται τα εποπτικά κενά σε ορισμένες ελεύθερες ζώνες με σκοπό τη λαθραία διακίνηση ή την εκτροπή παράνομων προϊόντων στις εγχώριες αγορές, τη δημιουργία εγκαταστάσεων παραγωγής λαθραίων προϊόντων και προϊόντων παραποίησης/απομίμησης, τη διαμετακόμιση παράνομων εμπορευμάτων και τη διευκόλυνση της παροχής παράνομων υπηρεσιών. Σε ορισμένες χώρες, οι ελεύθερες ζώνες αντιμετωπίζονται σε κάθε περίπτωση σαν να βρίσκονταν εκτός του τελωνειακού εδάφους της χώρας· κατά συνέπεια, τα εμπορεύματα εισέρχονται ή εξέρχονται από τις περιοχές αυτές με ελάχιστους τελωνειακούς ελέγχους.
 Για να αντιμετωπιστούν αυτές οι προκλήσεις, η Ευρωπαϊκή Επιτροπή συνεργάστηκε στενά με την ειδική ομάδα του ΟΟΣΑ


text:
για την καταπολέμηση του παράνομου εμπορίου με σκοπό την ανάπτυξη κατευθυντήριων γραμμών οι οποίες να συνδράμουν τις κυβερνήσεις και τους υπεύθυνους χάραξης πολιτικής στη μείωση και την αποτροπή του παράνομου εμπορίου που διεξάγεται μέσω και εντός των ελεύθερων ζωνών. Το σχέδιο σύστασης που προέκυψε καθορίζει μέτρα για να ενισχυθεί η διαφάνεια, να προωθηθεί το καθαρό και δίκαιο εμπόριο στις ελεύθερες ζώνες και να καταστούν οι ελεύθερες ζώνες μη ελκυστικές για τις εγκληματικές οργανώσεις που επί του παρόντος εκμεταλλεύονται τις δυνατότητές τους.
 Δεδομένου ότι το παράνομο εμπόριο έχει ευρείες δυσμενείς οικονομικές, κοινωνικές, περιβαλλοντικές, ακόμη και πολιτικές επιπτώσεις, η στήριξη της Ένωσης για την έγκριση του σχεδίου σύστασης στο Συμβούλιο του ΟΟΣΑ θα στείλει ισχυρό θετικό μήνυμα στα άλλα μέλη του ΟΟΣΑ καθώς και σε τρίτες χώρες.
 4.Νομική βάση
 4.1.Διαδικαστική νομική βάση
 4.1.1.Αρχές
 Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας». Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης.
 4.1.2.Εφαρμογή στην προκειμένη περίπτωση
 Το Συμβούλιο του ΟΟΣΑ είναι όργανο που έχει συσταθεί με συμφωνία, δηλαδή τη σύμβαση για τον ΟΟΣΑ. Η ίδια η Ένωση δεν είναι μέλος του ΟΟΣΑ, ωστόσο εκπρόσωπος της Ευρωπαϊκής Επιτροπής συμμετέχει στις συνεδριάσεις του Συμβουλίου του ΟΟΣΑ και εκφράζει τη θέση της Ένωσης. Για ζητήματα που εμπίπτουν στις αρμοδιότητες της Ένωσης, η θέση της Ένωσης εκφράζεται με απόφαση του Συμβουλίου και εναπόκειται στα κράτη μέλη της Ένωσης που είναι κράτη μέλη του ΟΟΣΑ να χρησιμοποιούν τα δικαιώματα ψήφου τους για να λάβουν θέση εξ ονόματος της Ένωσης, ενεργώντας από κοινού.
 Το σχέδιο σύστασης, το οποίο ενδέχεται να εγκρίνει το Συμβούλιο του ΟΟΣΑ αφότου το εγκρίνει η Επιτροπή Δημόσιας Διακυβέρνησης του ΟΟΣΑ, μπορεί να επηρεάσει την ανάλυση κινδύνου που διενεργείται από τις τελωνειακές αρχές των κρατών μελών σύμφωνα με τον κανονισμό (ΕΕ) αριθ. 952/2013 για τη θέσπιση του ενωσιακού τελωνειακού κώδικα σε συνδυασμό με το πλαίσιο διαχείρισης τελωνειακών κινδύνων. Αυτό οφείλεται στο γεγονός ότι η μη συμμόρφωση με τον κώδικα δεοντολογίας αποτελεί δείκτη κινδύνου τον οποίο οι τελωνειακές αρχές των κρατών μελών μπορούν να χρησιμοποιούν, στο πλαίσιο του περιθωρίου διακριτικής τους ευχέρειας, για την επιλογή εμπορευμάτων ή οικονομικών φορέων για τελωνειακό έλεγχο, υπό το πρίσμα των αποστολών που φθάνουν ή έχουν διέλθει μέσω της σχετικής ελεύθερης ζώνης. Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
 4.2.Ουσιαστική νομική βάση
 4.2.1.Αρχές
 Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον


text:
στόχο και το περιεχόμενο της σχεδιαζόμενης πράξης για την οποία λαμβάνεται θέση εξ ονόματος της Ένωσης. Εάν η σχεδιαζόμενη πράξη έχει δύο στόχους ή δύο συνιστώσες και ένας από τους στόχους ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία μόνο ουσιαστική νομική βάση, δηλαδή εκείνη που απαιτείται από τον ο/η κύριο/-α ή πρωτεύων/-ουσα στόχος ή συνιστώσα.
 4.2.2.Εφαρμογή στην προκειμένη περίπτωση
 Ο κύριος στόχος και το περιεχόμενο της σχεδιαζόμενης πράξης αφορούν την κοινή εμπορική πολιτική. Όπως προβλέπεται στην παράγραφο 1 του σχεδίου σύστασης, η σύσταση αποσκοπεί στο να συνδράμει τις κυβερνήσεις και τους υπεύθυνους χάραξης πολιτικής στη μείωση και την αποτροπή του παράνομου εμπορίου που διεξάγεται μέσω και εντός των ελεύθερων ζωνών. Συνεπώς, το σχέδιο σύστασης αποσκοπεί στην προώθηση και την προστασία του νόμιμου εμπορίου κατά την έννοια του άρθρου 207 της ΣΛΕΕ.
 4.3.Συμπέρασμα
 Γιʼ αυτόν τον λόγο, απαιτείται απόφαση του Συμβουλίου βάσει του άρθρου 207 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ, για να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Επιτροπής Δημόσιας Διακυβέρνησης του ΟΟΣΑ και του Συμβουλίου του ΟΟΣΑ. Η Ευρωπαϊκή Επιτροπή εκφράζει τη θέση της Ένωσης στο πλαίσιο της Επιτροπής Δημόσιας Διακυβέρνησης του ΟΟΣΑ και του Συμβουλίου του ΟΟΣΑ με βάση την παρούσα απόφαση του Συμβουλίου, ωστόσο εναπόκειται στα κράτη μέλη της Ένωσης που είναι κράτη μέλη του ΟΟΣΑ να χρησιμοποιούν τα δικαιώματα ψήφου τους για να λάβουν θέση εξ ονόματος της Ένωσης, ενεργώντας από κοινού.
 2019/0140 (NLE)
 Πρόταση
 ΑΠΟΦΑΣΗ ΤΟΥ ΣΥΜΒΟΥΛΙΟΥ
 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Δημόσιας Διακυβέρνησης του ΟΟΣΑ και του Συμβουλίου του ΟΟΣΑ σχετικά με το σχέδιο σύστασης για την καταπολέμηση του παράνομου εμπορίου – ενίσχυση της διαφάνειας στις ελεύθερες ζώνες
 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
 Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
 Έχοντας υπόψη την πρόταση της Ευρωπαϊκής Επιτροπής,
 Εκτιμώντας τα ακόλουθα:
 (1)Τα διεθνή πρότυπα για την καταπολέμηση του παράνομου εμπορίου είναι απαραίτητα για τη δημιουργία ίσων όρων ανταγωνισμού σε παγκόσμιο επίπεδο και για την προώθηση του νόμιμου εμπορίου. Τα εν λόγω πρότυπα θα πρέπει να περιλαμβάνουν κατευθυντήριες γραμμές που να συνδράμουν τις κυβερνήσεις και τους υπεύθυνους χάραξης πολιτικής στις προσπάθειές τους για τη μείωση και την αποτροπή του παράνομου εμπορίου που διεξάγεται μέσω και εντός των ελεύθερων ζωνών, όπως στο σχέδιο σύστασης του ΟΟΣΑ για την καταπολέμηση του παράνομου εμπορίου – ενίσχυση της διαφάνειας στις ελεύθερες ζώνες («σχέδιο σύστασης»).
 (2)Έχουν πραγματοποιηθεί εκτενείς συζητήσεις σχετικά με το σχέδιο σύστασης στο πλαίσιο της ειδικής ομάδας του ΟΟΣΑ για την καταπολέμηση του παράνομου εμπορίου, η οποία αποτελεί επικουρικό όργανο του Υψηλού Επιπέδου Φόρουμ Διαχείρισης Κινδύνου της Επιτροπής Δημόσιας Διακυβέρνησης του ΟΟΣΑ, με βάση έξι έτη αναλύσεων και διαβουλεύσεων με εμπειρογνώμονες, συμπεριλαμβανομένου του ΠΟΤ και του ΠΟΕ.
 (3)Το σχέδιο


text:
σύστασης αναμένεται να υποβληθεί προς έγκριση πρώτα στην Επιτροπή Δημόσιας Διακυβέρνησης του ΟΟΣΑ και στη συνέχεια στο Συμβούλιο του ΟΟΣΑ.
 (4)Είναι σκόπιμο να καθοριστεί η θέση που θα πρέπει να ληφθεί εξ ονόματος της Ένωσης στην Επιτροπή Δημόσιας Διακυβέρνησης του ΟΟΣΑ και στο Συμβούλιο του ΟΟΣΑ σύμφωνα με το άρθρο 218 παράγραφος 9 της ΣΛΕΕ, καθώς το σχέδιο σύστασης μπορεί να επηρεάσει την ανάλυση κινδύνου που διενεργείται από τις τελωνειακές αρχές των κρατών μελών σύμφωνα με τον κανονισμό (ΕΕ) αριθ. 952/2013 για τη θέσπιση του ενωσιακού τελωνειακού κώδικα σε συνδυασμό με το πλαίσιο διαχείρισης τελωνειακών κινδύνων. Αυτό οφείλεται στο γεγονός ότι η μη συμμόρφωση με τον κώδικα δεοντολογίας αποτελεί δείκτη κινδύνου τον οποίο οι τελωνειακές αρχές των κρατών μελών μπορούν να χρησιμοποιούν, στο πλαίσιο του περιθωρίου διακριτικής τους ευχέρειας, για την επιλογή εμπορευμάτων ή οικονομικών φορέων για τελωνειακό έλεγχο, υπό το πρίσμα των αποστολών που φθάνουν ή έχουν διέλθει μέσω της σχετικής ελεύθερης ζώνης. Το παράνομο εμπόριο έχει εκτεταμένες δυσμενείς οικονομικές, κοινωνικές, περιβαλλοντικές ή ακόμη και πολιτικές επιπτώσεις και είναι σημαντικό η Ένωση να υποστηρίξει την έγκριση του σχεδίου σύστασης στο Συμβούλιο του ΟΟΣΑ.
 (5)Το Συμβούλιο του ΟΟΣΑ είναι όργανο που έχει συσταθεί με συμφωνία, δηλαδή τη σύμβαση για τον ΟΟΣΑ. Είκοσι τρία κράτη μέλη της Ένωσης είναι κράτη μέλη του ΟΟΣΑ και έχουν δικαίωμα ψήφου στο Συμβούλιο του ΟΟΣΑ. Η Ένωση δεν είναι μέλος του ΟΟΣΑ και, ως εκ τούτου, δεν έχει δικαίωμα ψήφου όταν εγκρίνονται νομικές πράξεις από το Συμβούλιο του ΟΟΣΑ. Η Ευρωπαϊκή Επιτροπή εκφράζει τη θέση της Ένωσης στο πλαίσιο της Επιτροπής Δημόσιας Διακυβέρνησης του ΟΟΣΑ και του Συμβουλίου του ΟΟΣΑ, ωστόσο τα κράτη μέλη της Ένωσης που είναι κράτη μέλη του ΟΟΣΑ θα πρέπει να ασκήσουν τα δικαιώματα ψήφου τους για να λάβουν θέση εξ ονόματος της Ένωσης, ενεργώντας από κοινού, σύμφωνα με τη θέση της Ένωσης,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Η θέση που πρέπει να ληφθεί εξ ονόματος της Ένωσης στο πλαίσιο της Επιτροπής Δημόσιας Διακυβέρνησης του ΟΟΣΑ και του Συμβουλίου του ΟΟΣΑ όσον αφορά την ενίσχυση της διαφάνειας στις ζώνες ελεύθερων συναλλαγών βασίζεται στο σχέδιο σύστασης για την καταπολέμηση του παράνομου εμπορίου – ενίσχυση της διαφάνειας στις ελεύθερες ζώνες, που επισυνάπτεται στην παρούσα απόφαση.
 Αλλαγές ήσσονος σημασίας στο σχέδιο σύστασης μπορούν να συμφωνηθούν από τους εκπροσώπους της Ένωσης στην Επιτροπή Δημόσιας Διακυβέρνησης του ΟΟΣΑ και στο Συμβούλιο του ΟΟΣΑ χωρίς περαιτέρω απόφαση του Συμβουλίου.
 Άρθρο 2
 Η θέση που αναφέρεται στο άρθρο 1 λαμβάνεται από τα κράτη μέλη της Ένωσης που είναι κράτη μέλη του ΟΟΣΑ, ενεργώντας από κοινού.
 Άρθρο 3
 Η παρούσα απόφαση απευθύνεται στα κράτη μέλη.
 Βρυξέλλες,
 Για το Συμβούλιο
 Ο Πρόεδρος
 ---documentbreak---
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες, 1.7.2019
 COM(2019) 294 final
 ΠΑΡΑΡΤΗΜΑ
 της
 πρότασης για απόφαση του Συμβουλίου
 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Δημόσιας Διακυβέρνησης του ΟΟΣΑ και του Συμβουλίου του ΟΟΣΑ σχετικά με το σχέδιο σύστασης για την καταπολέμηση του παράνομου εμπορίου – ενίσχυση της διαφάνειας στις ελεύθερες ζώνες
 ΣΥΝΗΜΜΕΝΟ
 Σύσταση για την αντιμετώπιση του παράνομου εμπορίου


text:
– ενίσχυση της διαφάνειας στις ελεύθερες ζώνες
 1.Το παρόν έγγραφο περιέχει σχέδιο σύστασης για την καταπολέμηση του παράνομου εμπορίου – ενίσχυση της διαφάνειας στις ελεύθερες ζώνες (εφεξής το «σχέδιο σύστασης»), όπως παρατίθεται στο παράρτημα, που καταρτίστηκε μέσω της ειδικής ομάδας για την καταπολέμηση του παράνομου εμπορίου
 1
 (εφεξής «ειδική ομάδα ΚΠΕ»), η οποία αποτελεί επικουρικό όργανο του Υψηλού Επιπέδου Φόρουμ Διαχείρισης Κινδύνου (εφεξής «HLRF») της Επιτροπής Δημόσιας Διακυβέρνησης του ΟΟΣΑ (εφεξής «ΕΔΔ»). Έχει σχεδιαστεί για να συνδράμει τις κυβερνήσεις και τους υπεύθυνους χάραξης πολιτικής στη μείωση και την αποτροπή του παράνομου εμπορίου που διεξάγεται μέσω και εντός των ελεύθερων ζωνών.
 2.Ο ΟΟΣΑ έχει αναπτύξει εκτεταμένη έρευνα σχετικά με το παράνομο εμπόριο με τη μορφή θεματικών μελετών και συγκρίσεων μεταξύ χωρών, με σκοπό την περαιτέρω κατανόηση και χαρτογράφηση των παράνομων αγορών. Τα πορίσματά του παρέχουν βάση τεκμηρίωσης για την άντληση συμπερασμάτων που τροφοδοτούν πολιτικές διαχείρισης κινδύνου οι οποίες καλύπτουν διάφορους τομείς.
 3.Όπως προβλέπεται στο πρόγραμμα εργασιών και προϋπολογισμού της ΕΕΔ για την περίοδο 2017-2018 [GOV/PGC(2016)9/FINAL], ο ΟΟΣΑ, σε συνεργασία με το Γραφείο Διανοητικής Ιδιοκτησίας της Ευρωπαϊκής Ένωσης (EUIPO), διεξήγαγε εργασίες ανάλυσης των εμπορικών οδών του παράνομου εμπορίου προϊόντων παραποίησης/απομίμησης σε διασυνοριακή βάση, και διαφόρων ειδών παράνομων εμπορευμάτων. Η ανάλυση εντόπισε ορισμένα κενά πολιτικής, ένα εκ των οποίων είναι οι ελεύθερες ζώνες, όπου υπάρχει περιθώριο να ενισχυθούν η εποπτεία και οι πρακτικές επιβολής του νόμου κατά τρόπο ώστε να λαμβάνουν υπόψη τον κίνδυνο. Η δήλωση του Υπουργικού Συμβουλίου του 2017 χαιρέτισε το περαιτέρω έργο της ειδικής ομάδας του ΟΟΣΑ για την καταπολέμηση του παράνομου εμπορίου και αναγνώρισε την ανάγκη για διεθνή συνεργασία και εταιρικές σχέσεις για την καταπολέμηση της διαφθοράς και του παράνομου εμπορίου σε διεθνές επίπεδο
 2
 .
 Σκεπτικό της κατάρτισης του σχεδίου σύστασης
 4.Τις τελευταίες δεκαετίες, δημιουργούνται σε πρωτοφανείς ρυθμούς ελεύθερες ζώνες με σκοπό την προσέλκυση καινούριας επιχειρηματικής δραστηριότητας και νέων ξένων επενδύσεων. Στόχος είναι η διευκόλυνση του εμπορίου και της οικονομικής ανάπτυξης με την κατάργηση των δασμών, των ποσοστώσεων και άλλων φόρων και την ελαχιστοποίηση των γραφειοκρατικών απαιτήσεων, συμπεριλαμβανομένων ορισμένων τελωνειακών διαδικασιών και απαιτήσεων γνωστοποίησης. Το εύρος και η φύση των ελεύθερων ζωνών ποικίλλουν από χώρα σε χώρα, ανάλογα με το καθεστώς και το είδος των δραστηριοτήτων που επιτρέπεται να διεξάγονται σ’ αυτές, και έχουν διάφορες ονομασίες, όπως ελεύθερες ζώνες, επιχειρηματικές ζώνες, ελεύθερες βιομηχανικές ζώνες εξαγωγών, ειδικές οικονομικές ζώνες, ζώνες εξωτερικού εμπορίου κ.λπ. Ως αποτέλεσμα της διάδοσής τους στο δυναμικό πλαίσιο της παγκοσμιοποίησης, οι ελεύθερες ζώνες έχουν αποκτήσει κεντρικό ρόλο για την άσκηση επιχειρηματικής δραστηριότητας για πολλές χώρες και μεγάλους κατασκευαστές.
 5.Ωστόσο, αυτές οι εξελίξεις σημειώθηκαν με ταχύτερο ρυθμό απ’ αυτό της έγκρισης των προτύπων και των κανονιστικών διατάξεων που διέπουν την αποτελεσματική εποπτεία των δραστηριοτήτων στις ελεύθερες ζώνες σε ορισμένες χώρες. Ως εκ τούτου, τα εγκληματικά δίκτυα έχουν βρει τρόπους ώστε να εκμεταλλεύονται τα εποπτικά κενά σε ορισμένες ελεύθερες ζώνες με σκοπό τη λαθραία διακίνηση ή την εκτροπή παράνομων προϊόντων στην εγχώρια αγορά, τη δημιουργία εγκαταστάσεων παραγωγής λαθραίων προϊόντων και προϊόντων παραποίησης/απομίμησης, τη διαμετακόμιση παράνομων εμπορευμάτων και τη διευκόλυνση της παροχής παράνομων υπηρεσιών. Σε ορισμένες χώρες, οι ελεύθερες


text:
ζώνες αντιμετωπίζονται σε κάθε περίπτωση σαν να βρίσκονταν εκτός του τελωνειακού εδάφους της χώρας, με αποτέλεσμα τα εμπορεύματα να εισέρχονται ή να εξέρχονται από τις περιοχές αυτές με ελάχιστους τελωνειακούς ελέγχους. Παρά το γεγονός ότι οι προϋποθέσεις για τη σύσταση των ελεύθερων ζωνών ρυθμίζονται, συχνά δεν διενεργούνται τελωνειακοί έλεγχοι ή παρεμβάσεις, ή η έκτασή τους είναι ανεπαρκής. Ακόμη και όταν η νομοθεσία προβλέπει ρητά ότι οι τελωνειακές αρχές έχουν τη δικαιοδοσία να διενεργούν ελέγχους στις ελεύθερες ζώνες, η επιβολή μπορεί να είναι ανεπαρκής.
 6.Πολλές ελεύθερες ζώνες παράγουν οικονομικά οφέλη για τις τοπικές οικονομίες, αλλά υπάρχουν ισχυρά στοιχεία που αποδεικνύουν ότι μέσω αυτών διενεργείται παράνομο εμπόριο, π.χ. σε προϊόντα παραποίησης/απομίμησης, άγρια ζώα και φυτά, όπλα κ.λπ. Η ανάλυση του ΟΟΣΑ διαπιστώνει θετική συσχέτιση μεταξύ του μεγέθους της ελεύθερης ζώνης, από την άποψη της απασχόλησης και των εταιρειών που είναι εγκατεστημένες σʼ αυτήν, και της αξίας του παράνομου εμπορίου προϊόντων παραποίησης/απομίμησης. Έχει διαπιστωθεί ότι ορισμένες ελεύθερες ζώνες αποτελούν βασικά σημεία μεταφόρτωσης παράνομων εμπορευμάτων τα οποία έχουν επανασυσκευαστεί ή επανεπισημανθεί ώστε να αποκρύπτεται η καταγωγή τους και να διεισδύουν στη νόμιμη αλυσίδα εφοδιασμού.
 7.Κατά τη σύνοδο του Συμβουλίου σε υπουργικό επίπεδο το 2017, οι υπουργοί αναγνώρισαν την ανάγκη για διεθνή συνεργασία και εταιρικές σχέσεις για την καταπολέμηση της διεθνούς διαφθοράς και του παράνομου εμπορίου, μεταξύ άλλων με την ενίσχυση της εφαρμογής των υφιστάμενων προτύπων και επικρότησαν τη διενέργεια περαιτέρω εργασιών από τον ΟΟΣΑ σχετικά με το παράνομο εμπόριο, μεταξύ άλλων μέσω της ειδικής ομάδας για την καταπολέμηση του παράνομου εμπορίου.
 8.Για να αντιμετωπιστούν αυτές οι προκλήσεις και να ανταποκριθεί στην έκκληση των υπουργών, η ειδική ομάδα ΚΠΕ κατήρτισε σχέδιο σύστασης του Συμβουλίου του ΟΟΣΑ με το οποίο προτείνονται μέτρα για την ενίσχυση της διαφάνειας των ελεύθερων ζωνών προκειμένου να περιοριστεί η κατάχρησή τους και να καταστούν λιγότερο ελκυστικές για τις εγκληματικές οργανώσεις που επωφελούνται επί του παρόντος απ’ αυτές.
 9.Το σχέδιο σύστασης βασίζεται σε έξι έτη αναλύσεων και διαβουλεύσεων με εμπειρογνώμονες στο πλαίσιο του ΟΟΣΑ, ιδίως μέσω:
 10.συνεδριάσεων της ειδικής ομάδας ΚΠΕ σχετικά με τις προκλήσεις ως προς την επιβολή του νόμου που παρουσιάζουν οι ελεύθερες ζώνες σε διάφορες παράνομες αγορές και δύο κοινών εργαστηρίων με διαφορετικούς διακυβερνητικούς οργανισμούς. Το πρώτο εργαστήριο διοργανώθηκε από κοινού με τον Παγκόσμιο Οργανισμό Τελωνείων (ΠΟΤ) στις Βρυξέλλες τον Νοέμβριο του 2016 και το δεύτερο από κοινού με το EUIPO στο Αλικάντε τον Σεπτέμβριο του 2017·
 11.έκθεσης του ΟΟΣΑ με τίτλο «Governance Frameworks to Counter Illicit Trade» («Πλαίσια διακυβέρνησης για την καταπολέμηση του παράνομου εμπορίου»), η οποία, μεταξύ άλλων, αντικατοπτρίζει τις γενικές γραμμές των συζητήσεων αυτών
 3
 , καθώς και μιας κοινής έκθεσης του ΟΟΣΑ και του EUIPO με τίτλο «Trade in Counterfeit Goods and Free Trade Zones» («Εμπόριο προϊόντων παραποίησης/απομίμησης και ελεύθερες ζώνες»), η οποία δημοσιεύθηκε στα τέλη Μαρτίου 2018
 4
 και στην οποία καθορίζονται στατιστικές συσχετίσεις μεταξύ του μεγέθους μιας ελεύθερης ζώνης (όσον αφορά τις επιχειρήσεις που είναι εγκατεστημένες σ’ αυτήν, των εργαζομένων και της συμβολής στη συνολική αξία των εξαγωγών) και της αξίας των προϊόντων απομίμησης που φθάνουν από μια συγκεκριμένη έννομη τάξη.
 12.Η ανάλυση


text:
εντοπίζει τις βασικές προκλήσεις που καθιστούν τις ελεύθερες ζώνες ευάλωτες στο παράνομο εμπόριο:
 ·Το περιβάλλον λειτουργίας των ελεύθερων ζωνών ενδέχεται να μην εποπτεύεται κατάλληλα από τις αρχές επιβολής του νόμου, λόγω της συχνής εσφαλμένης αντίληψης ότι οι εταιρείες που είναι εγκατεστημένες μέσα σε μια ελεύθερη ζώνη λειτουργούν, ουσιαστικά, εκτός της δικαιοδοσίας μιας εθνικής επικράτειας. Αυτό οδηγεί στην εσφαλμένη άποψη ότι οι εθνικές αρχές επιβολής του νόμου και τα τελωνεία δεν έχουν αρμοδιότητα πρόσβασης στις υλικές εγκαταστάσεις και στις πληροφορίες σχετικά με τους οικονομικούς φορείς που αναπτύσσουν επιχειρηματική δραστηριότητα στο εσωτερικό των ελεύθερων ζωνών.
 ·Ακόμη και σε οικονομίες όπου υπάρχει ορθή κατανόηση της αρμοδιότητας πρόσβασης των τοπικών τελωνείων και άλλων αρχών επιβολής του νόμου σε μια ελεύθερη ζώνη, δεν υπάρχουν αρκετά κίνητρα για την παρακολούθηση των δραστηριοτήτων και μεταφορτώσεων σ’ αυτήν, εκτός εάν υπάρχει σημαντική διαρροή στην εγχώρια αγορά.
 13.Είναι εύκολη η εισαγωγή μεγάλου όγκου μετρητών σε μια ελεύθερη ζώνη εάν δηλωθεί ότι τα μετρητά προορίζονται για συναλλαγές λιανικής εντός αυτής, ωστόσο δεν υπάρχει επίσημη διαδικασία επαλήθευσης ώστε να επιβεβαιωθεί ότι θα χρησιμοποιηθούν τελικά σε νόμιμες δραστηριότητες. Επιπλέον, η έλλειψη ενοποίησης των ηλεκτρονικών συστημάτων παρακολούθησης φορτίου στο πλαίσιο των αρμόδιων αρχών εμποδίζει την έγκαιρη ανάλυση των κινδύνων.
 14.Παρόλο που ανεπίσημα στοιχεία για την κατάχρηση των ελεύθερων ζωνών με σκοπό τη διεξαγωγή παράνομου εμπορίου έχουν φέρει ορισμένες απ’ αυτές στο διεθνές προσκήνιο, παραμένει σχετικά χαμηλή η επίγνωση, σε υψηλό επίπεδο, των κινδύνων που απορρέουν από τις ελεύθερες ζώνες.
 15.Οι συνεδριάσεις και οι προβληματισμοί των εμπειρογνωμόνων, σε συνδυασμό με τις πρόσφατες δημοσιεύσεις του ΟΟΣΑ για τις ελεύθερες ζώνες και με προηγούμενες εκθέσεις του ΟΟΣΑ
 5
 , υποστηρίζουν το συμπέρασμα ότι η έλλειψη παρακολούθησης, εποπτείας και διαφάνειας σχετικά με τις δραστηριότητες που διεξάγονται σε πολλές ελεύθερες ζώνες επιτρέπει την παραγωγή, την κυκλοφορία, την αποθήκευση και το λαθρεμπόριο παράνομων εμπορευμάτων. Το βάρος των πορισμάτων αυτών υποστήριξε την έκκληση των υπουργών στη συνεδρίαση του υπουργικού συμβουλίου του ΟΟΣΑ το 2017 για δρομολόγηση συντονισμένης διεθνούς δράσης με στόχο την αύξηση της διαφάνειας στις ελεύθερες ζώνες και, ως εκ τούτου, τη μείωση της χρησιμότητάς τους ως οχημάτων για τη διεξαγωγή παράνομου εμπορίου.
 Διαδικασία της κατάρτισης του σχεδίου σύστασης
 16.Στη συνεδρίασή του τον Δεκέμβριο του 2017, το HLRF συμφώνησε ότι η ειδική ομάδα έπρεπε να καταρτίσει σχέδιο κατευθυντήριων γραμμών για την καταπολέμηση του παράνομου εμπορίου στο πλαίσιο της αποστολής του ΟΟΣΑ για τον καθορισμό παγκόσμιων προτύπων και τη διασφάλιση ίσων όρων ανταγωνισμού για την παγκοσμιοποίηση. Στόχος των προτεινόμενων μέτρων είναι να ενισχυθεί η ικανότητα των αρχών επιβολής του νόμου να λαμβάνουν αποτελεσματικά μέτρα και να μειωθεί η ελκυστικότητα των ελεύθερων ζωνών για τους επιχειρηματίες που δραστηριοποιούνται σε εγκληματικές δραστηριότητες.
 17.Ένα πρώτο σχέδιο κατευθυντήριων γραμμών για την καταπολέμηση του παράνομου εμπορίου – ενίσχυση της διαφάνειας στις ελεύθερες ζώνες συζητήθηκε και σχολιάστηκε στη συνεδρίαση του Μαρτίου 2018 της ειδικής ομάδας ΚΠΕ [GOV/PGC/HLRF/TFCIT(2018)1], με γραπτές εισηγήσεις από διαβουλεύσεις με την ειδική ομάδα χρηματοοικονομικής δράσης, τον ΠΟΤ και τις γραμματείες του Παγκόσμιου Οργανισμού Εμπορίου.
 18.Η ΕΕΔ ενημερώθηκε σχετικά με τη διαδικασία κατά την 57η συνεδρίασή της στις 12 Απριλίου 2018 και κλήθηκε να